text:
Kuwa Mbere w’iki cyumweru nibwo Ikigo Dian Fossey Gorilla Fund, cyatangaje ko Giraneza yaburiwe irengero, nyuma gato Ikigo cy’Igihugu cy’Iterambere (RDB) kiza kuvuga ko yabonetse.
Dian Fossey Gorilla Fund yavugaga ko iyi ngagi yasize umuryango wayo urimo ingagi ebyiri z’ingore n’abana bazo babiri, kandi ariyo iba ishinzwe kuziyobora no kuzirinda, kuko buri muryango w’ingagi ubamo ingabo ifite izo nshingano.
Icyo gihe wagize uti “Mu cyumweru gishize Giraneza yabuze mu muryango wayo muto ugizwe n’ingagi ebyiri z’ingore n’abana babiri, ikaba yabonetse mu birometero byinshi kure y’umuryango, igaragaza ibimenyetso by’uburwayi, ku buryo bishoboka ko aribyo byatumye itandukana n’umuryango wayo.”
RDB yavugaga ko iyo ngagi yatangiye kuvurwa. Icyo gihe Dian Fossey Gorilla Fund yavugaga ko ihangayikishijwe n’umuryango muri rusange kuko ingagi z’ingore buri imwe ifite umwana w’umwaka umwe.
Izo mpungenge zari zishingiye ku kuba ingagi y’ngabo ariyo iba ishinzwe kurinda umuryango, ku buryo hari impungenge ko izi zasigaye zishobora kugirirwa nabi n’izaturuka mu wundi muryango.
Ikindi ngo ni uko ugutembera kw’izi ngagi zidafite igomba kuzirinda, zishobora guhura n’ibibazo bikomeye birimo no gusagarirwa n’imbogo, cyane ko nta ngabo biri kumwe.
Ubusanzwe ngo ibibazo nk’ibyo bibaho, ku buryo nka kimwe cya kane cy’abana b’ingagi bavuka bapfa bataragera ku myaka itatu, bitewe ahanini n’ibikomere baterwa n’ingagi z’ingabo zo mu yindi miryango.
Imwe muri izo ngagi y’ingore yitwa Pasika, ifite imyaka 26, ikagira umwana witwa Mashami wavutse muri Werurwe 2016, akaba uwa kane mu bo yabyaye, ariko hasigaye batatu.
Indi ngagi y’ingore yitwa Kurinda ifite imyaka 14, umwana wayo yitwa Nyampinga akaba ariwe usigaye muri batatu yabyaye.
Giraneza yari yarashoboye kurema uyu muryango wayo, ariko ntibizwi niba abana izi ngagi zifite ariyo yababyaye. Izi ngagi byabanaga, ingabo yaziyoboraga mbere nyuma y’ibikomere yagiriye mu mirwano n’izindi.
Ingagi z’ingore n’abana bazo bakomeje gukurikiranwa, mu gihe basigaye bonyine badafite ingagi igomba kuzirengera.


c: text/html

text:
Kuki abantu batagikunda gusenga? Pastor Desire
Gusenga ni imwe mu nzira zitwinjiza mu basabane bwacu n’ Imana ariko uko ubuzima bugenda bukomera bamwe babura akanya ko gusenga abandi bakaba barasubijwe batagifite ibyifuzo byinshi babwira Imana. Ku bw’izo mpamvu gahunda z’amasengesho zihuriza abantu hamwe bisigaye bigoye kuzibonekamo.
Hari ikintu gitangaje! Iyo utumiye abantu ko hari ibirori birimo kwishima, amafunguro n’ ubusabane, n’ubwo watumira abantu ubatunguye ntibabura akanya. Ibi bikaba byaguha gutekereza, ese ni ukutamenya agaciro ko gusenga cyangwa ni uko Satani arwanya amasengesho?
Reka turebere hamwe mu gihe cya Yesu uko byari bimeze. Hafi buri gihe abantu bazaga kuri Yesu gushaka imigati n’ibindi bitangaza bagakubita bakuzura ariko mu by’ ukuri si impinduka y’ubugingo bashakaga. Rimwe Yesu yigeze kubagerageza abishaka ababwira ko uwo munsi nta migati ihari ahubwo ababwira ko ari we mutsima w’ubugingo. Iryo jambo ryarabagerageje bahitamo kumuvaho hasigara 12 gusa (Yohana 6:25-66).
Ese dukwiye gusenga kuko dufite icyo dushaka kuri Yesu cyangwa dukwiriye kumusenga kuko tumukunda?
Itegeko rikuru riravuga ngo “ukundishe Uwiteka umutima wawe wose n’ubwenge bwawe bwose n’imbaraga zawe zose”. Njye ntekereza ko kujya kuvugana n’uwo ukunda bitakugora kuko urukundo ruraguhata.
Hari ikindi twatekerezaho: Uzi ko iyo umuntu afite ikintu kimubabaje cyane atabura akanya ko kujya gusenga? Ariko iyo tuguwe neza tugira za gahunda nyinshi zitatuma tubona akanya ko gusenga. Icyo gihe impamvu ziba ari nyinshi kandi zumvikana. Abantu bamwe bari mu bihugu byateye imbere bakubwira ko nta mpamvu yo gusenga kuko gusenga ari ugusaba kandi bo nta cyo basaba Imana.
Hari ibanga mu gusenga: Yesu ni umwe mu bagira akazi gakomeye kuko yigishaga abantu barenze ibihumbi 20 atagira indangururamajwi kandi akakira abantu benshi. Igitangaje ni uko nta joro na rimwe yasibye kwihererana na se, ahubwo yafataga umwanya urenze amasaha 4 buri joro agasenga. Aho ni ho yakuraga imbaraga zo gukora umurimo we neza.
Reka tuzirikane ibi: Burya ibindi bintu byose dukora bituma dutakaza imbaraga ariko ikintu cyonyine ukora kikwakwinjiriza imbaraga ni ugusenga gusa. None niba dukoresha imbaraga tutinjiza, izo mbaraga tuzikura he?
Pastor [email protected]

robotstxt: allowed

filter: keep


text:
Ni mpamvu ki ituma dukwiye gusenga dusaba umwuka wera ?
Mu mpano zose Imana yahaye abantu nta mpano iruta gutunga mwuka Wera. Mwuka wera afite umumaro mwinshi mubikorwa dukora, kuko ariwe uduha ishusho nyayo tugaragariramo ,akorera ahantu hose mu mutima w’umuntu kandi ntiyihishira. Yesu yabwiye intumwa ze ko igikwiye ariko yari akwiye kugenda kugirango aboherereze mwuka wera kuko mwuka wera ariwo wari kuzatsinda ab’isi akabemeza iby’ibyaha n’ibyo gukiranuka n’iby’amateka (Yohana 16:7-11). Umuntu yaba abishaka cyangwa atabishaka mwuka wera agaragaza ukuri kandi akemeza umuntu iby’ibyaha.
Hari aho imbaraga z’amafaranga,ubutunzi n’icyubahiro bidashobora gukora ariko kuba umuntu afite umwuka wera w’Imana ,umwe uhishura ibishwe bikamuhesha ijambo.
Dutekereze umunsi umwe muri Egiputa babuze igisubizo ku byago byendaga gutera.“ Iyo nama inezeza Farawo n’abagaragu be bose, Farawo abaza abagaragu be ati “ Tuzabona hehe umuntu umeze nk’uyu urimo umwuka w’Imana” (Itangir 41:37-38). Bibiliya na none itubwira uko umwuka wera yajyaga aza agahishurira Elisa inama z’abafilisitiya babaga bafite zo gutera Abisilayeri(1Abami 6:12).
Bibiliya itubwirako umuntu urimo umwuka wera w’Imana ari umuntu wisobanukiwe. Urubuga www.agakiza.org twagerageje kubashakira ibiranga umuntu urimo umwuka wera w’Imana:
1. Ntagira ubwoba bw’akarengane kuko aba ari mu kuri (Abaroma 8:14-15)
2. Agira guhamya uwo ariwe (Mariko13:11)
3. Ntatinya abamuca intege zo gukorera Imana (Ibyakozw 4:8)
4. Agira umunezero mva juru (Ibyakoz 2:28)
5. Acisha make kuko aba afite umukoresha (2samwel 16:10)
6. Agira inama zubaka kuko azihabwa n’Ijuru(1Abami 6:22).
7. Arakura kuko hari ibikorwa acikaho (Ibyakoz 2:38)
8. Atinya gukora icyaha (abaroma8:7-8)
9. Abera abandi umugisha kubw’imbuto yera (Abagal 5:22-23)
10. Ararama (abaroma 8:6,13)
11. Ahishurirwa amabanga y’ijuru (Itangir 41:37-38)
12. Agira amakenga kuko ibyo akora abanza kubaza (1Samweli30:8)
Kugirango twakire mwuka wera hari icyo ijambo ry’Imana ridusaba ko tubanza kureka: “Umuntu wa kamere utera urupfu , ariko umutima w’umwuka uzana bugingo n’amahoro, kuko umutima wa kamere ari umwanzi w’Imana kuko utumvira amategeko y’Imana ndetse ntushobora kuyumvira. Erega burya abari mu butware bwa kamere ntibashobora kunezeza Imana(Abaroma 8 :6-8).
Umukiristo ugenda adafite mwuka wera, ni nk’imodoka igenda idafite umuyobozi(Driver). Umukristo agomba kureka ibyaha kugira ngo awuronke kuko bidashoboka rwose ko abangikanwa n’ibyaha.
Ismael [email protected]


text:
Murakoze
Murakoze
nagirango nisabire joriji azambarize impamvu abari b’abanyarwanda basigaye babyina bambaye ubusa niba ari umuco ukwiye mu rwanda kandi sindabona abo basore babazunguza bo bambaye ubusa . ese waba ari umuco ubereye abazaba ababyeyi b’ejo koko
Jorji wibagiwe nikindi ntabaruwa yakwandikwa mu kinyarwanda usaba akazi ngo uzakabone ikinyarwanda nicyo murugo ntabwo ari icyo mukazi ahubwo kiri gutuma abana biga nabi ntawe uzavuga nkuwo muyobozi kuko uruzungu ntarwo
ESE UBU UYU NI JORIJI CYANGWA NIN UMUFILOZOFE. ICYAKORA ARANSEKEJE KW’IJAMBO RYURIYA MUYOBOZI.
Joriji ibyo avuga ni ukuri.ahubwo nibaza niba abo yandikiye babisoma bakabiha agaciro kugirango bikosorwe,kuko ururimi rwacu ntabwo tugomba kuruvangira ni umwimerere w’abanyarwanda.
mwikorana buhanga .nurubyiruko .nibamuke mubyaro .erega mwese nubwo mutuyobora mwaturutse mucyaro ,buriya mayor warutsiro mboneyeho kumushimira mubyo akora iyo kuri tere azirikana hahantu yakuriye numugabo!
biragoye ariko abanyarwanda twese twikosore
joriji rwose ibyavuga bifite ishingiro kuko abayubozi bamwe baraducanga mundimi pe,nibatange amahugurwa cg bakoreshe abazanye ibyo abaturage bumva kd bibafasha.
huuu
NTA MUNTU WITWA JORIJI WAGIRA IBITEKEREZO NK’IBI RWOSE IRI ZINA NARYO RIMUVEHO AHUBWO ASHAKE IRINDI KUKO IZI NAMA Z’UBWENGE ATANGA NDAZIKUNDA PE.joriji rwose nanjye nibaza nkawe reka twese abanyarwanda dufatanye tugarure umuco wacu kuko ngo n’ubundi agahugu katagira umuco karacika.Ni uruhare rwa buri munyarwanda kugira ngo twimakaze iby’iwacu .Urugero rworoshye kandi rwiza mwese ntekereza ko ntawe utarajya mu bukwe bwo gusaba no gukwa ,iyo abasaza bari kuganira batebya mu kinyarwanda biryohera amatwi kandi bikanarusha izo ndimi z’amahanga kuryoha.
Sha Jori... Ni ukuri njye ndakwemera cyane. Ahubwo abantu nkawe bari baragiye he ko bakenewe cyane mu kujijura abitwa ko bajijutse kandi bakanahumura abitwa ko babona. Njye ndemezanya nawe ko ururimi rwacu ruri gucika turebera kandi rwagakwiye gukomera rukazakwira amahanga kubera umwimerere n’ubudahangarwa byarwo. Nihagire igikorwa amazi atararenga inkombe ngo twibagirwe nabo turibo. Turacyategereje ibindi bitekerezo byubaka utuzanira.
icyo nkundira uyu mugabo witwa Joliji Ni uko ataripfana kandi ibyo avuga aba ari ukuri. ikibazo Ni uko bene kubwirwa batabyumwa kandi niba babyumva ntacyo bakosora.
SIPORO SE YO KO JORIJI NTACYO AYITUBWIYEHO. AYIBONA GUTE?
Jori uvuze ukuri gusa nuko wowe ikinyamakuru ukwezi.com kiguhaye akanya twe tuzi byinshi bipfa mu muco nyarwanda, ngo ni iterambere ubu uzakura umugeni kuri watsapu,fesibuki,insitagaramu,tuwita....ngo muramarana kabiri jori guma wigishe ntucike intege tukurinyuma


text:
Uganda: Yashyingiranywe n’abagore 3 icyarimwe….2 muri bo baravukana - VIDEO
Mohammad Semanda ufite imyaka 50 usanzwe ari umucuruzi w’imyaka mu gace ka Kasenyi mu Karere ka Wakiso muri Uganda yatunguye abantu benshi ubwo yarongoraga abagore 3 icyarimwe harimo 2 bavukana.
Ikinyamakuru cyo muri Uganda cyan New Vision gitangaza ko ubwo bukwe bwabaye ku wa gatatu nimugoroba mu gace ka Kitabi mu Karere ka Wakiso. Uwitwa Cheikh Swaleh Mugenyi niwe wasezeranyije uwo mugabo n’abagore be 3.
Mohammad Semanda wagaragazaga ibyishimo byinshi , yafashe amafoto menshi n’abagore be bari bambaye amakanzu y’abageni. Nyuma Semanda yasobanuye ko abo bagore bose bahisemo ko bakora ubukwe umunsi umwe kuko ngo bamukunze batitaye ku bibazo afite by’amafaranga.
Yagize ati “ Abagore banjye ntabwo bagirirana ishyari. Buri wese afite inzu ye kandi nabasezeranyije gukora cyane ndetse no kubatunga.”
Abagore ba Semanda ni Salmat Naluwugge ufite imyaka 48 akaba n’umugore mukuru wa Semanda. Babyaranye abana 5. Abandi bagore be ni Jameo Nakayiza w’imyaka 27 na Mastulah Namwanje w’imyaka 24. Abo bombi baravukana kandi nabo bamaze kubyarana na Semanda.
Avuga ijambo mu izina ry’abandi bahore, Salmat Naluwugge yashimiye Allah (Imana) yatumye ubukwe bwabo bubasha gutaha ndetse no kuba yaramuhaye urugo rwuzuye ibyishimo mu myaka 20 amaze abana n’umugabo we Semanda.
Naluwugge wagaragazaga ibyishimo byinshi yagize ati “ Ndashimira umugabo wacu washyigiranywe natwe ku munsi umwe, ni ikimenyetso kigaragaza ko ntavangura azigera akora cyangwa gusuzugura uwo ariwe wese muri twe.”
Bamwe mu batashye ubwo bukwe bashimye igikorwa cya Semanda cyo gushyingiranwa n’abagore be 3 icyarimwe kuko ngo byafashije mu kwizigama amafaranga yari kuzagenda ku bukwe 3 butandukanye.


text:
Hari igihe umuntu yicara akibaza icyo yakora kugirango abeho neza bikamuyobera , ugasanga aribaza impamvu abandi babayeho neza ariko we akaba atabigeraho ntamenye impamvu ibitera, gusa hari ibyo ushobora gukora cyangwa uburyo ushobora kwitwara bikagufasha kubaho neza kandi bitaguhenze.
kubaho neza cyangwa kugira ubuzima bwiza ntibisaba kuba ufite amafaranga ,akazi keza cyangwa kuba ukomoka mu muryango ukize. ahubwo bisaba kwimenya wowe ubwawe nuko ugomba kwitwara, dore bimwe mubyo wakora maze ukagira ubuzima bwiza ndetsev ukabaho neza.
1.Nuhura n’ikibazo jya ugerageza kwihangana wumve ko ibibi n’ibyiza bigomba gusimburana.
2.Jya ugerageza kubaho ufite intego mu buzima bwawe, uhore utekereza icyo wumva ugomba guharanira kugeraho kandi koko ukoreshe imbaraga n’umutima wawe wose ngo ubashe kukigeraho.
3.Jya wihutira kwemera ikosa igihe warikoze kandi uhite urisabira imbabazi bizagufasha mu mibanire yawe n’abandi kandi ntukumve ko gusaba imbabazi wakosheje bigusuzuguza ahubwo bikugaragaza nk’uwanga umugayo.
4.Umuntu nakugirira neza ntukabyibagirwe kandi kumushimira nabyo ni ingenzi. Jya umuzirikana kandi nubishobora umwiture inshuro nyinshi ibyo yagukoreye.
5.Icyo udafite ntukakibare mubyawe mu gihe utarakibona kandi n’icyo ufite intego yo kugeraho ntugacike intege kuko ntawe uvuma iritararenga.
6.Umuntu naguhemukira ntukigorere umutima umupangira kwihorera ahubwo ujye umwereka ko uri imfura we ahubwo bimutere kubona ububwa bwe no kwicuza, kuko umutima wuzuye uburakari no kwihorera wangiza nyirawo uwahemutse yiturije.
7.Ikikubaho ukabona ntacyo wagihinduraho ujye utuza ukireke cye kugutera umwanya, wumve ko ugomba kucyakira ukikomereza ubuzima ugatekereza icyakugirira akamaro.
8.Jya ugerageza buri munsi ushire hari icyo ugusiye ryaba isomo ry’ubuzima cyangwa mu mutungo usanzwe, nujya usoza umunsi jya wicara utekereze aho wakoze neza n’aho wagize imbaraga nke ushake n’ingamba z’umunsi ukurikiyeho.
9.Niwunguka inshuti ujye uyubaha kandi uyifate neza kuko hari igihe yakugirira akamaro mu buzima buri imbere, burya ngo inshuti nziza yakurutira feza na zahabu.
10.Jya ushaka ubutunzi ariko ntubuhe agaciro kurusha inshuti n’abavandimwe kuko nicyo kiruta byose, kuko abavandimwe n’inshuti ni umutungo uhenze amafaranga n’ibindi bintu bitabasha kugura.
11.Jya umenya ko umuryango wawe ari umugisha uwufate neza kuko hari benshi bawubuze kandi ntacyo wawunganya.
12.Umuntu naguhemukira ntukazuyaze kumubabarira kuko aribyo bizaguha amahoro n’umutuzo ku mutima kandi n’uwo ubabariye ukaba umubohoye.
13.Ntukiruke ku byagusize ahubwo ujye ugerageza gukora neza ibisigaye, umenye urwego urimo we kwirukira iby’abandi kandi mudahuje amateka n’ubushobozi.
14.Nujya usaba Imana ikintu ukakibona ujye wibuka kuyishima ariko n’unakibura wibuke byinshi yagukoreye wumve ko hari impamvu kuko nk’uko umubyeyi yima umwana urwembe n’urushinge ngo bitamukomeretsa, hari ibyo ushobora gusaba Imana ikabikwima kuko ibona atari byiza kuri wowe.
15.Jya ugerageza kugira gahunda kandi wite iteka ku bifite akamaro kurusha ibindi, we kuba nyamujya iyo bigiye ngo nibakubwira ibirori cyangwa ikindi kidasanzwe utapanze uhite ushiduka wice akazi n’izindi gahunda zari kukugirira akamaro.
16.Jya ugira neza utagamije kuziturwa ahubwo ubikorere ko ari byiza.
17.Jya wiyitaho umenye ibyo ukeneye n’ibyagirira ubuzima bwawe akamaro umenye ko nta muntu wundi wabikumenyera nkawe ubwawe.
18.Jya ugerageza kubera abo mubana urugero, abo mwigana cyangwa abo mukorana usange bose bakwita umwana mwiza kandi bagusabira umugisha.
19.Jya uvuga ukuri kukurimo igihe cyose ubona ko hari icyo kwakiza utitaye kuri bake bakureba nabi kuko n’ubwo kuryana kurakiza.
20.Jya ufata umwanya uri wenyine witekerezeho, urebe aho wavuye n’ibyo wanyuzemo, wibuke abo mwabinyuranyemo, urebe aho ugeze n’aho ugana maze bigufashe gutekereza ku hazaza hawe ndetse bigufashe no kuhategura.
21.Jya wihutira kumva ariko witondere kuvuga kuko akarimi burya kabamo uburozi buhumanya nyirabwo, kakanabamo ifunguro rigaburira imitima ishonzeye ibyiza. Jya ukunda kuvuga akenshi ibyagirira abandi akamaro wirinde kubakomerekesha amagambo.
22. Nujya utera intambwe ntukirengagize abo mwabanye, abo mwiganye, abo mwakoranye kuko burya ibihe birahinduka kandi ntibijya inama. Ikindi nawe ntuzakire ngo wibagirwe gukinga, amateka yawe azagufasha gukomeza gutera imbere.
23.Burya abatumva ibintu kimwe si abanzi, nujya ubona umuntu afite imyumvire idafututse ntukamwiceho ahubwo jya wihangana umube hafi akubonereho umugisha wo guhinduka.
24.Jya ugerageza gusoma no gushakisha amakuru n’ibitekerezo ahantu hatandukanye, umenye aho isi igeze ndetse unamenye ibyo abandi bakurusha ugerageze kubashyikira.
25.Jya uhora uharanira ko buri wese yakubera inshuti, ugerageze guha ikaze buri muntu kuri wowe, akwisangeho mufashanye kandi mwungurane ibitekerezo uzabona ko nta kiruta icyo mu buzima kuko aho ugiye hose ubona wisanga.
26.Jya ugerageza kwiyakira uko uri ariko uharanire kugera kure hashoboka, unyurwe n’urwego ugezeho ariko uhore unakora cyane ngo ubashe kugera ku rwisumbuyeho.
27.Ntugatinye gukora ikintu ngo ni uko kigoye kuko nta kizima wabona utiyushye akuya ndetse nta n’itwari ibaho itararwana urugamba, kuko intsinzi iboneka nyuma yo kwitanga no gushikama ku rugamba.
28.Mu byemezo bikomeye ujya ufata mu buzima, jya ufata umwanzuro ku giti cyawe ukurikire umutimanama wawe kuko ni wowe uzi ibyo ukeneye, intego ufite ndetse n’uwo wifuza kuzaba we.
29.Uwo waba uriwe wese ntukiyemere ngo urakomeye kuko ntawigira, ejo ushobora kwisanga wakeneye ubufasha bukomeye kuri umwe wajyaga usuzugura kandi iyo unicishije bugufi nibwo wubahwa n’abakubona bose.
30.Jya uzirikana ko ubu buzima bufite iherezo, uharanire kuzasiga inkuru nziza imusozi. Ntukumve ko kubaho ari ukuramuka kuko iyo ubayeho neza ubana n’abandi mu mahoro, na nyuma y’ubu buzima ukomeza kubaho no kujya uba urugero benshi bigiraho byinshi.


text:
Menya byinshi kuri Loti n’umugore we wahindutse inkingi y’umunyu
Mu gitabo cy’itangiriro hatubwira inkuru z’imibereho y’abantu batandukanye, dukwiye kwigiraho gushishoza tukamenya uko dukwiye kubaho nk’abantu b’Imana. Umwe muri abo dukwiye gufatiraho urugero ni umugabo witwa Loti.
Loti ni muntu ki?
Mu gitabo cy’itangiriro11:27 hatubwirako Loti, yari umwana w’umuvandimwe wa Aburahamu.Yari umuhungu wa Harani, umuhungu wa Tera.Muri make yari afitanye isano ya bugufi na Aburahamu. Nyuma Aburahamu,yumvise umuhamagaro w’Imana wo gusiga umuryango we n’inzu ya se , kugirango ajye mu gihugu cy’isezerano.
“Uwiteka ategeka Aburamu ati “Va mu gihugu cyanyu, usige umuryango wanyu n’inzu ya so, ujye mu gihugu nzakwereka.(Itangiriro12:1) Aburahamu yajyanye n’umugore we Sara , Loti na we ajyana n’umugore we .
“Aburamu aragenda nk’uko Uwiteka yamutegetse, Loti ajyana na we. Ubwo yavaga i Harani, Aburamu yari amaze imyaka mirongo irindwi n’itanu avutse. Aburamu ajyana Sarayi umugore we, na Loti umuhungu wabo, n’ubutunzi bwose bari batunze, n’abantu baronkeye i Harani. Bavanwayo no kujya mu gihugu cy’i Kanāni, Kanāni ubwaho ni ho basohoye.”Itangiriro12:4-5)
Mu itangiriro 13 hatubwirako Aburahamu na Loti bari bafite imitungo myinshi cyane kuburyo ubutaka butashoboye kubakwira kubera amashyo bari bafite, bigatuma abashumba babo bahora bashyamirana. Kubera iyi mpamvu Aburahamu na Loti baje gutandukana.
Dore ibibazo Loti yahuye na byo nyuma yo gutandukana na Aburahamu:
• Amashyo ye yariyongereye bituma habaho gutandukana.( Itangiriro 13:1-12
• Yahisemo ahantu yatekerezaga ko ariho heza ku mikumbi ye, ariko ntiyamenyako ari abagome. (Itangiriro 13:10-13)
• We n’umuryango we barabanyaze mu ntambara Aburahamu arabakiza.(Itangiriro 14:1-16)
• Ubugome bw’ahantu yahisemo kujya gutura bwamugiriye nabi, kandi bakoraga ibiteye isoni.( Itangiriro 19:1-8)
• Yabuze umugore we kubera gusuzugura Imana igihe bahungaga I Sodomu yari igiye kurimburwa.((Itangiriro19:12-26)
• Abakobwa be nta bumuntu bagize kuko bamuteretse vino aryamana nabo, maze basama inda za se. (Itangiriro19:30-38)
Niki dukwiye kwigira kuri Loti ?
Ubuzima bwa Loti buraduha amasomo y’ingenzi muri uru rugendo turimo rujya mu ijuru. Ibi ni bimwe byadufasha:
Ntukemereko ubukire bugutandukanya n’umuryango wawe
Ubutunzi n’amashyo byatandukanije Loti na se wabo Aburahamu. Ibi ntidukwiye kubyemerera ko natwe bitubaho. Amafaranga n’ubukire ntibikwiye kuruta imiryango yacu.
Ntukemere kugumana n’abagome kandi ntugatume baguhindura
Loti yafashe amahema ye yerekeza I Sodomu, aho abantu baho bari bakabije ubugome, ari abanyabyaha bacumura k’Uwiteka cyane.(Itangiriro13:12-13) Loti yifunguriye abo bagome n’abanyabyaha ajya guturayo .
Natwe turaburirwa kudakora gutyo ngo twandure ingeso z’abanyabyaha.Umwami Yesu ubwe yagize ati:
“Itabaza ry’umubiri ni ijisho. Ijisho ryawe nirireba neza, umubiri wawe wose uba ufite umucyo, ariko niriba ribi, umubiri wawe wose uba ufite umwijima. Nuko umucyo ukurimo nuba umwijima, mbega uwo mwijima uko uba ari mwinshi!”(Matayo6:22-23)
Ha agaciro imbabazi Imana ikugiriye maze uhunge ibyo ishaka ko wahunga
Mu itangiriro 19 hatubwira uburyo Imana yarokoye Loti n’umuryango we bakava ahantu Imana yari igiye kurimbura.Imana ntiyashakaga ko Loti aguma I Sodomu, bityo yohereje abamalayika bayo kumutabara maze barimbura uwo mudugudu.
“ Nuko bukeye mu gitondo, ba bamarayika batera Loti umwete bati “Haguruka ujyane n’umugore wawe n’aba bakobwa bawe bombi bari hano, kugira ngo utarimburirwa mu gihano cy’umudugudu.” Maze azaririye, abo bagabo bafata ukuboko kwe n’uk’ umugore we n’ay’abakobwa be bombi, Uwiteka amubabariye, baramusohora, bamushyira inyuma y’uwo mudugudu.( Itangiriro19:15-16)
Imana yababariye Loti. Mu bigaragara, we ubwe n’umuryango we ntibari babifashe nk’ukuri. Umugore wa Loti we ntiyashakaga kugenda maze arahindukira areba inyuma, ahita ahinduka inkingi y’umunyu.
Nshuti Imana yaduhaye kurokoka binyuze mu mwana wayo Yesu Kristo. Kristo yatanze ubuzima bwe ku bwacu kuberako ari we wenyine washoboye kudukiza icyaha n’urupfu. Bityo rero dukwiye kwiga guha agaciro amaraso ya Yesu no kudasubiza amaso inyuma ngo dusubire mu byaha twahozemo.
Sophie @agakiza.org


text:
Impyisi yari hamwe n'izindi nyamaswa, maze irebye umulizo wayo isanga utameze nk'uw'izindi. Ako kanya ifata umugambi wo kuzajya kubaza Imana icyatumye iyiha umulizo mubi kandi udasa n'uw'izindi nyamaswa.
Iryo joro ntiyasinzira; bucya yageze ku Mana. Irayibwira, iti « Nyagasani, ntiwambwira impamvu yatumye umpa umulizo utameze nk'iyindi ? Ese wabitewe n'iki ? » Imana irayisubiza iti « nyamara, ndasanga naraguhaye umulizo ugukwiriye. Ariko rero ubwo utawishimiye, ukaba ushaka urutaho, ndabanza nguhe icyo ukora maze nugaruka wagishoboye nguhindurire umulizo nguhe uwo wifuza. »
Impyisi iremera. Maze Imana ishaka igisembe cy'intama, iragifata ikizirika ku gahanga k'jyo mpyisi. Iti « ngaho genda, ntukore kuri iki gisembe uze kukinzanira nimugoroba. »
Impyisi iragenda. Impumuro y'icyo gisembe iyitera ipfa. Irenze umusozi wa mbere amerwe aba arayishe. Ariko irihangana irakomeza. Igeze ku musozi wa kabiri, iba itangiye kukirigata. Ku musozi wa gatatu, amerwe aba arayirembeje itagishoboye kwihangana; iti:"hoshi! Izina ry' ubupyisi rirakampama! Urubwa ruruta ububwa. " Ako kanya cya gisembe ikimira bunguri.
Nimugoroba igaruka ku Mana isoni zayishe, yabuze uko yifata. Imana iyibonye iti:" cya gisembe kiri he ? " Impyisi irasubiza iti:" amerwe n'inzara byanyishe, ngiye gupfa ndakilya ! " Imana iti:" nuko rero ! Ubwo wakiriye, ntushobore kwihangana ngo ukigarure, wowe n'izindi mpyisi zose muzahorana iteka umulizo nk'uwo. " Impyisi itaha ityo, ntiyongera kubaza Imana iby'umulizo wayo; igumana uwo yari isanganywe.
" Iraguha ntimugura."
Impyisi n'Imana
Labels: imana, imigani, imigani y'ikinyarwanda
No comments:
Subscribe to: Post Comments (Atom)


text:
Nkuko bisanzwe bigendekera Prezida Paul Kagame, akaba amaze kubigira ihame rye, asigaye arota avanaho umuyobozi runaka bugacya yavanyweho ikizere, babandi bagize gouvernement afata nkabakozi be bo mu rugo bagatungurwa n’inama yihutirwa ibamenyesha ibyemezo byafashwe n’umwami w’u Rwanda ariwe Paul Kagame muli iki gihe.
Ni kuli uyu wa 29 Werurwe 2016 mu inama idasanzwe y’abaministri, ubwo yarahizaga bamwe mu basirikare bakuru amaze iminsi agaraguza agati abahinduranya uko yishakiye abandi asa naho abicaza ku gatebe ngo arabagabira imyanya ikomeye (reba Lt.gén. Karenzi Karake); ubwo rero yatangizaga iyo nama yabanje guha ikaze Ministri mushya w’iterambere ry’umuryango Dr. Diane Gashumba akurikizaho abo basirikare bakuru barimo Brgd. Général Joseph Nzabamwita wahawe kuyobora ibiro bikuru by’iperereza n’umutekano akaba asimbuye kuri uwo mwanya Lt. Général Karake Karenzi utanagaragaye aho; abandi ni Major Général Jacques Musemakweri washinzwe ingabo zirwanira ku butaka na Bgdr général Charles Karamba washinzwe ingabo zirwanira mu kirere, abo bose akaba yabibukije akamaro k’inshingano shya bahawe ko bagomba kuzubahiriza nkuko bamaze kuzirahirira, byongeye kandi ati umutekano urakenewe cyane muli ibi bihe Isi igenda ihinduka uko bukeye uko bwije.
Muli iyo nama idasanzwe y’abaministri kandi akaba yirukanye Général Major Rwarakabije wari umuyobozi mukuru wa RCS (Ikigo k’igihugu gishinzwe imfungwa n’abagororwa) n’uwari amwungirije Commissaire Gahonzire Mary. Abagizwe abayobozi bashya bakaba ari Brgd . général George RWIGAMBA n’ umwungirije Lt. col. UJENEZA Chantal.
Banyarwanda banyarwandakazi, tubibutse ko Général Rwarakabije akimara gutahuka mu Rwanda avuye mu mashyamba ya Congo ku bwumvikane na Leta ya FPR yabaye umwe mubakomeje kujya bagambanira impunzi ziba muli congo aho yazishishikarizaga gutaha mu Rwanda azumvisha ko mu Rwanda ari amahoro , nkuwari umuyobozi wazo zaramwumviye pe aliko inyinshi mu zatashye zarishwe, izindi zirahunga, izindi ziburirwa irengero ku buryo izo twavuga zarokotse arizo zashyizwe mu bihome byari byaragabiwe uyu Général Rwarakabije kuzicungiramo hirya no hino mu gihugu , 1930 n’ahandi… ni agahomamunwa pe! byongeye kandi hakaba hari harashyizweho na Gahunda yo kujya babarasa ku manywa y’ihangu bavuga ko bashakaga gutoroka! Banyarwanda bishoboka bite ko watoroka umurinzi ufite imbunda wowe wambaye amapingu? Ibyo byose byarabaye bibura kirengerwa ingero ni nyinshi ntawazirondora mwagiye mubikulikirana mu binyamakuru bitandukamye, ubu se ko mbona akimbwa kashobotse Général Major Rwarakabije baramwerekeza hehe? gusa tujye duhora twibuka ayo mabi dore ko abenshi twahuye nayo.
Banyarwanda banyarwandakazi, inama idasanzwe y’abaministri yemeje kandi burundu Mme NIRERE Madeleine nka Prezida wa commission y’igihugu y’uburenganzira bwa muntu,tukaba tuboneyeho kubibutsa nanone ko muli rapport y’iyo commission yo muli 2015 y’iyubahiriza ry’uburenganzira bwa muntu nta na hamwe ubona imyanzuro y’amatohoza ku bibazo bikomeye byihonyora ry’uburenganzira bwa muntu mu gihugu cyacu kandi byaragaragaye ku buryo bukabije aho bamwe ba nyirimiryango y’abanyarwanda imirambo irenga 40 yagaragaye mu kiyaga cya RWERU babuze aho babariza kugeza magingo aya kandi nta gihe batifuje gusaba iriya commission kubagaragaliza nibura itohoza yabikozeho! ni akumiro pe!
Banyarwanda banyarwandakazi, birababaje birenze urugero, kubona bamwe mu bana b’u Rwanda bapfa kariya kageni ntihagire uvuga bitewe ahanini n’ubutabera bukorera mu kwaha k’umuntu umwe ariwe Paul Kagame! Aliko nitwihangane kuko ubutabera nyabwo bw’Imana buri hafi kandi buzagera kuri buri wese. Mugire amahoro.
Byanditswe ku wa 30/03/2016, na:
A.BEN NTUYENABO, KIGALI-RWANDA.


text:
IYOBOKAMANA
Icyo Bibiliya ivuga ku bakoze ‘divorce’ bakongera gushaka
Abakorinto 17:11 " niba batandukanye, ntakongere gushaka cyangwa yigorore n’umugabo we — n’umugabo ntakirukane umugore we. "
Gutana ku bashakanye si ukwa none; kuko no mu myaka ibihumbi ishije ibibazo ku bubatse byariho; nubwo icyo Bibiliya ibivugaho usanga gitandukanye cyane nibyo tubona muba Kristo ba none!
Itangiriro 2:24 " Ni cyo gituma umuntu azasiga se na nyina, akabana n’umugore we akaramata, bombi bakaba umubiri umwe."
Kubana akaramata n’ukubana ubudatandukana; icyo Bibiliya yemera ko gishobora kubatandukanya; buri wese akaba yemerewe kongera gushaka ni urupfu; nyamara iyo witegereje siko bimeze mu gihe cya none.
Wakwibaza niba zimwe mu nsengero n’aba Kristo ba none bakiyoborwa na Bibiliya bikakuyobera! ariko ukuri kw’ijambo ry’Imana ni ntakuka; mu yandi magambo, ukuri kwa Bibiliya ntiguhindurwa n’ibihe cyangwa ingorane duhura nazo.
Luka 16:17-18 " Icyoroshye ni uko ijuru n’isi byashira, kuruta ko agace k’inyuguti imwe yo mu mategeko kavaho.
“Umuntu wese usenda umugore we akarongora undi aba asambanye, kandi n’ucyura umugore usenzwe n’umugabo we aba asambanye."
Bibiliya itugaragariza ko abafashe icyemezo cyo kubana nk’umugabo n’umugore baba batakiri babiri ko ahubwo baba babaye umubiri umwe; bityo bakaba bagomba kubana.
Nyamara muri iyi minsi, ni gake wajya ku rukiko ukabura urubanza rw’umugabo n’umugore bashaka gutana.
N’iki bibiliya ivuga ku bashakanye mu gihe bafashe icyemezo cyo gutandukana ( Divorce )?
Mugihe habayeho gutandukana ku bashakanye; Inama ya mbere Bibiliya itanga nuko buri umwe yagenda akisubiraho; maze hakabaho kongera kwiyunga bakongera bakabana.
1 Abakorinto 7:11 " Ariko niba yahukanye, abe igishubaziko cyangwa yiyunge n’umugabo we, kandi umugabo ye gusenda umugore we. "
Mugihe kubana akaramata byanze; no kwiyunga ku bashakanye bikananirana; Bibiliya ivuga ko abo bombi bari barashakanye bemeje gutandukana; bombi baba bagomba kuba IBISHUBAZIKO nkuko twabisomye muri Bibiliya .
Kuba igishubaziko bishatse gusobanura ko abatandukanye bombi nta wuba yemerewe kongera gushaka; keretse mugenzi we atakiriho cyangwa se kuba bakwiyunga nkuko twabibonye bagasubirana; Ubirenzeho akongera gushaka dore icyo Bibiliya ibivugaho ndetse ni Yesu ubwe wabyivugiye.
Matayo 19:3-9 " Abafarisayo baza aho ari baramugerageza, baramubaza bati “Mbese amategeko yemera ko umuntu asenda umugore we amuhora ikintu cyose?” Na we arabasubiza ati “Ntimwari mwasoma yuko Iyabaremye mbere yaremye umugabo n’umugore, ikababwira iti ‘Ni cyo gituma umuntu azasiga se na nyina akabana n’umugore we akaramata, bombi bakaba umubiri umwe’? Bituma batakiri babiri, ahubwo babaye umubiri umwe. Nuko icyo Imana yateranyije hamwe, umuntu ntakagitandukanye.” Baramubaza bati “Niba ari uko, ni iki cyatumye Mose ategeka ko umugabo aha umugore urwandiko rwo kumusenda, abone uko yamwirukana?”
Arabasubiza ati “Mose yabemereye gusenda abagore banyu kuko imitima yanyu inangiye, ariko uhereye mbere hose ntibyari bimeze bityo. Ariko ndababwira yuko umuntu wese uzasenda umugore we atamuhora gusambana, akarongora undi azaba asambanye. Kandi ucyura uwasenzwe na we aba asambanye.”
Bibiliya itugaragarije yeruye ko nta muntu wemewe gushaka cyangwa gushakwa n’uwakoze ubutane; Bibiliya ikagaragaza kandi ko ushatse cyangwa akabana n’ugifite uwo bashakanye w’igishubaziko aba akoze ubusambanyi.
Nubwo abantu twahinduka Imana yo ntihinduka; Uko yari iri kera n’ubu niko iri kandi niko izahora iteka ryose; Yitwa " NDIHO ".
None ko tukibona abapasiteri n’abakilisito basezerana abo batanye bakiriho kandi ijambo ry’Imana ritabyemera bituruka he?
Hari n’amatorero yizera kandi akemera Bibiliya nyamara asezeranya abantu b’Ibishubaziko bagifite abo bakoranye isezerano! Bibiliya yemera ko batanduka mu gihe baniwe kubana ariko bombi ibategeka kutongera gushaka; birakomeye ariko ubwo ari Bibiliya ibivuze dukwiye kubyumvira.
Kubana no gutandukana ubu byabaye nk’imikino; Umwe aho abyiyumviyemo arasaba ubutane mu minsi mike tukumva ku mpande zombi ku batanye buri umwe yakoze irindi sezerano ( Ubukwe ) kandi bose ari aba Kristo! Dore ko no gusezerana byongera bikabera imbere y’Imana; Bakarahira ko batazatandukanywa n’ikindi kitari urupfu cyangwa Yesu agarutse!
Imana ikomeze kwambika itorero ryayo imbaraga mu iyi minsi ikomeye y’imperuka kandi irikomereze ku rufatiro rw’ukuri arirwo Jambo ry’Imana ( Bibiliya ).Amen!
Like facebook: Buroyumutima Richard
Like page: Gospel Tone
Umwarimu akaba n’umuvugabutumwa : Richard BUROYUMUTIMA
From: Gethsemane Gospel Ministries
Ukeneye ibindi bisobanuro cyangwa gutanga ubwunganizi
Contacts:0722356430 (Whatsapp);0781561919
IBITEKEREZO
-
Nikundiye makuruki birenze ibisanzwe.
Nkunze byimazeyo amagambo meza ari hejuru aha. Ba kristo, banyamadini, banyamatorero namwe bayobozi bayo, nimwumve ijambo mbafitiye kubwamagambo meza makuruki yacu iduhaye:
Matayo 13:51, haragira hati ayo:
magambo yose aho murayumvise???? Baramusubiza bati yeeeee.
Namwe musome. Amahoro@


text:
Imyidagaduro
Isanduka Khalifan yajemo ngo nicyo cyambu kizamujyana mu ijuru
Khalifan waje ku rubyiniro atwawe mu isanduka harimo n’inuma ebyiri, yabwiye abantu ko batagomba kugira ubwoba kubyo babonye kuko nta muntu uzajya mu ijuru atabanje gupfa kuko icyambu cy’ijuru ari urupfu.
Kuri uyu wa gatandatu, I Gikondo ubwo hasozwaga irushanwa rya Primus Guma Guma Super Star ku nshuro ya munani yegukanywe na Bruce Melody, yaranzwe n’udushya twinshi harimo no kuza mu isanduka k’umuraperi uri kuzamuka neza mu njyana ya Hip Hop hano mu Rwanda, Khalifan.
Mu kiganiro yagiranye na Makuruki, Khalifan yavuze ko yaje atwawe mu isanduka ashaka kuryoshya urubyiniro no kwereka abamwifurije urupfu ko batabigeraho ku buryo bworoshye.
Khalifan ati, “Nta gikuba cyacitse, ibyo nakoze kwari ukuryoshya stage (urubyiniro) no kwereka abanyifurije urupfu ko ndi muzima kandi ko ngiye gutanga ishusho ya nyayo ya Hip Hop bityo nagombaga kuza mu ishusho ya nyayo y’ibyo ngiye kuririmba.”
Yakomeje avuga ko kuza mu isanduka kandi ari ukwerekana ko inzira ya twese ari ukunyura mu isanduka mbere yo kujya mu ijuru, ati, “Twese dukunda ijuru nta muntu uryanga kandi ntiwagera mu ijuru utabanje kwitaba Imana kuko icyambu kitugeza mu ijuru ari urupfu. Naho ibijyanye n’inuma naje nazo ni ukwerekana ko aho turi hose tuba turi kumwe n’umwuka wera.”
Khalifan wagiye muri Guma Guma adahabwa amahirwe avuga ko umwanya yabonye wamushimishije kuko wamuhaye imbaraga zo gukora cyane ku buryo mu minsi iri imbere azaba ari ku rwego rwo hejuru.
Dore Abahanzi batanu ba mbere bahembwe muri PGGSS8:
Uwa Gatanu: Queen Cha (Ahawe Miliyoni eshatu).
Uwa kane: Uncle Austin (Ahawa Miliyoni eshatu n’ibihumbi Magana atanu)
Uwa Gatatu: Itsinda rya Active (Aba bahawe Miliyoni enye)
Uwa Kabiri: Christopher (yegukanye Miliyoni enye n’igice)
Uwegukanye irushanwa: Bruce Melody (yegukanye Miliyoni 20).
- Khalifan yaje ku rubyiniro mu isanduka ngo yerekane ko inzira ya twese itujyana mu ijuru ari urupfu


text:
Nyampinga w’ u Rwanda 2018 Iradukunda Liliane w’ imyaka 18 y’ amavuko wamaze guhabwa ikamba ryo kuyobora igihe kingana n’ umwaka yitwa Nyampinga w’ u Rwanda 2018 yatangaje ko nta mukunzi agira kandi ntuwagerageza kubimusaba ngo amubere umukunzi yamubwira Oya .
Ibi yabitangaje kuri uyu wa kane taliki ya 1 Werurwe ubwo yaganiraga n’ Itangazamakuru aho yabazwaga niba afite umukunzi agasubiza ko atamwifuza magingo aya .
Yagize ati “Oya ntawe….n’ubu nta baraza bansaba urukundo…. hagize n’ ubikora rwose ntabwo mbyiteguye namubwira ngo oya ( Namuhakanira ).
Nyampinga Iradukunda Liliane yatangaje ko azakomeza kwiga ibijyanye n’ ubukerarugando muri Kaminuza umwaka utaha mu rwego rwo kubanza kuzuza inshingano yiyemeje nka Nyampinga w’ u Rwanda 2018 ntakimubangamiye .
Uzi ubwenge Liliane we.Uzamubwire OYA,wongereho uti ndacyari umwana.Wibuke ko abo bashaka urukundo,nta kindi baba bagamije uretse kukwangiza.Komera ku busugi bwawe,ububikire uwo muzabana umaze gukura.Wimera nk’abandi bakobwa babyita ngo ni urukundo,nyamara ari ukwiryamanira gusa.Ni icyaha imana itubuza,ariko ugasanga ahubwo babyita ngo bari mu rukundo.Ubaha imana yakuremye,abo bahungu ubihorere.Ureke kwigana abandi batayitinya.Thanks Liliane.


text:
Ni iki bibiliya ivuga ku nyenyeri ya Dawidi igaragara mu ibendera rya Isirayeli?
Inyenyeri ya Dawidi, izwi cyane nk’ingabo ya Dawidi ,ikaba yari ikirango cyarangaga umwami Dawidi. Ni ikimenyetso kandi cyakoreshejwe imyaka myinshi cyane n’Abayuda nk’izina “Imana ya Isirayeli” , aho Imana bayifataga nk’umurinzi ukomeye w’umwami Dawidi.Iki kirango ry’inyenyeri kigaragara ku ngabo Dawidi yitwazaga ku rugamba, ni nayo mpamvu bayita inyenyeri ya Dawidi.
Iyo nyenyeri igizwe na mpandeshatu zisobekeranye: Imwe ireba hejuru ku Mana nindi ireba hasi ku bantu bishushanya isano iri hagati y’abantu n’Imana: “imikoranire y’ubwo bwami bubiri. Impuzampembe 6 zerekanaga ko ubushobozi bw’Imana bugaragarira mu bice 6 aribyo: Amajyaruguru, Amajyepfo, Iburasirazuba,Uburengerazubas, mu ijuru ndetse no mu isi).Inyenyeri kandi ifite imirongo 12 ku mpande z’izi mpande 3 zisobanura imiryango 12 ya Isirayeli.
Kuva Isirayeli yaba igihugu mu mwaka w’ 1948, ibendera rya Isirayeli ryakoresheje ikirango cy’inyenyeri ya Dawidi, bigaragaza ko, uko Imana yafashije Dawidi akanesha ababisha n’ intwaro zikomeye , ko na bo bafashwa n’Imana kugera kubyo bakeneye. Kuva ubwo inyenyeri ya Dawidi yahindutse ikirango cy’Abayuda, n’icy’ Abisirayeli.
Bibiliya itubwirako inyenyeri yitiriwe Dawidi isobanura Kristo, ko ari we nyenyeri yaka yo muruturuturu kandi ko ari we uzategeka amahanga: Iyi ni imwe mu mirongo ya bibiliya ibigaragaza:
• “ Umwuka w’Uwiteka azaba kuri we, umwuka w’ubwenge n’uw’ubuhanga, umwuka wo kujya inama n’uw’imbaraga, umwuka wo kumenya Uwiteka n’uwo kumwubaha.”(Yesaya 11:2)
• “Ati ‘Ndamureba ariko si ubu, Ndamwitegereza ariko ntandi bugufi. Inyenyeri izakomoka mu bwoko bwa Yakobo, Inkoni y’ubwami izaboneka Iturutse mu bwoko bwa Isirayeli, Izagiriza inkiko z’i Mowabu, Izatsinda hasi Abasheti bose.(Kubara24:17)
• “Bamaze kumva umwami baragenda, kandi ya nyenyeri babonye bakiri iburasirazuba ibajya imbere, irinda igera aho uwo mwana ari ihagarara aho.”(Matayo2:9)
• “Jyewe Yesu ntumye marayika wanjye guhamiriza mwebwe ibyo ku bw’amatorero.Ni jye Gishyitsi cya Dawidi n’umwuzukuruza we, kandi ni jye Nyenyeri yaka yo mu ruturuturu.(Ibyahishuwe22:16)
Umwami Dawidi yakoresheje iki kirango yerekana ubudahangarwa bw’Imana, ko ariyo imukingira kandi ikamurinda ababisha be ,avuga ko ikwiye kubahwa , ubutegetsi bwose buri mubiganza byayo.Ibyo byose bigatera umutima we guhimbaza Imana.
• “Uwiteka ni we mwungeri wanjye sinzakena, Andyamisha mu cyanya cy’ubwatsi bubisi, Anjyana iruhande rw’amazi adasuma. Asubiza intege mu bugingo bwanjye, Anyobora inzira yo gukiranuka ku bw’izina rye. Naho nanyura mu gikombe cy’igicucu cy’urupfu, Sinzatinya ikibi cyose kuko ndi kumwe nawe, Inshyimbo yawe n’inkoni yawe ni byo bimpumuriza. Untunganiriza ameza mu maso y’abanzi banjye, Unsīze amavuta mu mutwe, Igikombe cyanjye kirasesekara. Ni ukuri kugirirwa neza n’imbabazi, bizanyomaho iminsi yose nkiriho, Nanjye nzaba mu nzu y’Uwiteka iteka ryose.(Zaburi23:1-6)
• “Hahirwa abagenda batunganye, Bakagendera mu mategeko y’Uwiteka. Hahirwa abitondera ibyo yahamije, Bakamushakisha umutima wose. Ni koko nta cy’ubugoryi bakora, Bagendera mu nzira ze. Wategekeye amategeko wigishije, Kugira ngo bayitondere n’umwete. Icyampa inzira zanjye zigakomerera, Kwitondera amategeko wandikishije. Ubwo nzita ku byo wategetse byose, Ni bwo ntazakorwa n’isoni. Nzagushimisha umutima utunganye, Nimara kwiga amateka yawe yo gukiranuka. Nzajya nitondera amategeko wandikishije, Ntundeke rwose,,,,,”(Zaburi 119:1-176)
Inyenyeri ya Dawidi yamamaye ku isi hose , iba ikirango cya Isirayeli, izwi ku izina “Imana ya Isirayeli” , aho bafataga Imana nk’umurinzi ukomeye w’umwami Dawidi.
Sophie @agakiza.org


text:
Abamugariye ku rugamba batuye mu mudugudu wa Rugende, Akagari ka Ruhanga, Umurenge wa Rusororo mu karere ka Gasabo, batanga ubuhamya bavuga ko hari aho bamaze kwigeza mu rugamba rwo kwigira babitewe n’uko inkunga bahabwa batazipfusha ubusa ahubwo zibafasha kwifasha gukemura bimwe mu bibazo bahura na byo.
Mu kiganiro bagiranye n’ikinyamakuru Panorama ubwo twabasuraga aho batuye mu mudugudu, uwo munsi bari banasuwe n’abagize koperative ihinga ikanatunganya ikawa, RWASHOSCCO, ku wa 14 Nzeri 2018 mu gikorwa cyo gutaha amacumbi babafashije kuvugurura.
Rtd Lt. Sabena Joseph, umukuru w’umudugudu w’amabugariye ku rugamba wa Rugende akaba na Visi Perezida wa Koperative Igisubizo cy’amajyambere, ashima ababatera inkunga kuko inkunga babaha zibafasha gukomeza kwishakamo ibisubizo n’ubwo batangiriye mu bihe bikomeye.
Avuga ko bakigera muri uwo mudugudu, byari bigoranye ariko bafite ibyo reta ibagenera; nko kuvuzwa, guhabwa amacumbi n’amafaranga babahaga buri kwezi ariko ku bwabo babona ntibihagije niko kwicara bajya inama bakora ikimina kugira ngo biteze imbere kuko amacumbi bahawe nta mashanyarazi yari arimo.
Mu mafaranga batangaga bazigamaga igihumbi mu isanduku y’ikimina, bakoramo kiosk batangira gucuruza tumwe mu tuntu bari bakeneye ariko amafaranga abana make niko guhitamo kuyongera.
Agira ati “Twatangiye twishakamo ibisubizo dutanga amafaranga ibihumbi bitanu ku kwezi ava ku yo tugenerwa na Komisiyo y’igihugu ishinzwe gusubiza mu buzima busanzwe abari abasirikare, uko turi umunani buri wese yatanze ibihumbi makumyabiri dutangira koperative…”
Nyuma baje kubona abandi baterankunga batangira umushinga wo korora inkoko ariko nyuma uza guhomba kubera ko abazikuriranaga babibye. Izari barazigurishije batangira umushinga wa kogosha bashing Salon de Coiffure ariko na wo uza guhomba kubera abakiriya bake. Umushinga wa Kiosk wo warahagumye ariko basaba inkunga yo kuvugurura inzu zororerwamo inkoko ubu ikaba ikoreshwa.
RWASHOSCCO yabahaye inkunga y’ibiribwa ariko aho kubirya babshyira muri Kiosk kugira babibyaze inyungu, amafaranga yavuye bayatangije umushinga wo gucuruza ibishyimbo ariko basanga utunguka barawureka.
Nyuma uyu mufatanyabikorwa yabahaye indi nkunga ya miliyoni imwe y’amafaranga y’u Rwanda (1,000,000Frw) bongeraho ayo bakuye mu bishyimbo maze bavugurura amacumbi yabo, bashyiramo n’umuriro w’amashanyarazi, ku bufatanye n’ingabo z’u Rwanda muri Army Week.
Umuyobozi wa Komisiyo yo gusubiza mu buzima busanzwe abari abasirikare (RDRC), Mukantabana Selaphine, yagiriye inama abamugariye ku rugamba batuye Rugende ko bakwiye gushaka ibyangombwa bya koperative yabo, kugira ngo igire ubuzima gatozi n’igihe hagize uzaba atakiriho abamukomokaho bazamuzungure.
Abibutsa kandi ko kuba baramugariye ku rugamba bakagira ingingo z’umubiri batakaza, bakwiye kumva ko imbaraga zabo zitapfuye ubusa, kuko baharaniraga kubohora igihugu kandi bakaba barabigezeho.
Yabijeje ko ibikorwa bisigaye birimo gushyira amatara ku mihanda no kububakira uruzitiro mu rwego rwo kubacungira umutekano, Komisiyo izabakorera ubuvugizi byse bigakorwa.
Munezero Jeanne d’Arc


text:
Kuri uyu wa Gatanu tariki 8 Kamena 2018, abahuzabikorwa b’urubyiruko bagera kuri 270 baturutse mu turere twose bahuriye mu nteko rusange i Kigali, biga ku ruhare rwabo mu bikorwa bigamije umudendezo n’iterambere ry’igihugu kugira ngo na bo bazabigeze ku rubyiruko bashinzwe.
Minisitiri Mbabazi yabwiye abahagarariye urubyiruko ko bafite inshingano zikomeye zo kwita ku bo bashinzwe, abibutsa ko badakwiye guterera agate mu ryinyo ngo bumve ko ari ibikomerezwa.
Yagize ati “Mwoye kuba abayobozi ku izina. Abayobozi baza kugira ngo bicare imbere batazi aho urubyiruko bashinzwe ruri. Icyubahiro ntabwo ucyirana nacyo kirizana, ntabwo dushaka ko izo nshingano zikunaniza ngo zikuremereze ngo uhore wibaza ngo ndicara hehe ko inama igiye kuba. Noneho uhere muri ibyo wibagirwe abantu ushinzwe.”
Yakomeje avuga ko bibabaje gusanga umuyobozi w’urubyiruko wicara agaterera agati mu ryingo, agahora arwanira ibyubahiro kandi urubyiruko ayoboye ari rwo rurimo kwicwa n’ibiyobyabwenge, rutwita inda zitateganyijwe, rwugarijwe no kugwingira.
Mbabazi yagiriye inama aba bayobozi yo kwitangira imirimo bakora aho guharanira inyungu zabo bwite.
Yagize ati “Iyo inyungu zawe zije mbere y’inyungu z’igihugu biba bipfuye. Mbere na mbere inyungu z’igihugu ziza mbere y’inyungu zawe. Iyo inyungu z’igihugu zije mbere nawe ukazitaho, inyungu zawe nawe ziba zihari.”
Yasabye abahuzabikorwa b’urubyiruko kumva ko amafaranga ahabwa uturere ngo ateze imbere urubyiruko atari ayo kujya kwifashisha bakora ubukwe, banagura imitungo yabo bwite.


text:
>> Amasengesho
INYIGISHO YA PAPA BENEDIGITO WA 16 YATANZE KU ITARIKI YA 14/11/2007 KURI MUTAGATIFU JÉRÔME
Bavandimwe nkunda cyane,
Mutagatifu Jérôme yaranzwe no kwiga Bibiliya ndetse umwe mu bambanjirije, Papa Benedigito wa 15 yamufashe nk’umwarimu waminuje mu gusobanura Ibyanditswe Bitagatifu. Jérôme agaragaza ibyishimo n’akamaro mu gusobanura kenshi ibiri muri Bibiliya: « N’ubwo ukiri hano ku isi, ntiwumva wituriye mu ngoma y’ijuru igihe wihatira gusoma ibiri muri Bibiliya, igihe ubizirikana, igihe nta kindi kindi ushakisha »? ( Ep 53,10 ). Mu by’ukuri kuganira n’Imana wifashishije Ijambo ryayo ni bumwe mu buryo bwo kubana n’ijuru. Ni ukuvuga ko Imana turi kumwe. Kumenya ibiri muri Bibiliya, cyane cyane isezerano rishya ni ikintu cya ngombwa mu bemera; kuko « kutamenya Ibyanditwe bitagatifu ari ukutamenya Kristu». Iyi nteruro yamamaye tuyikesha Jérôme, ndetse n’inama Nkuru ya Kiliziya yabereye i Vatikani ubugira kabiri aho itubwira ku Ijambo ry’Imana yasubiyemo iyo nteruro. Jérôme wari waratwawe n’Ijambo ry’Imana yaribazaga ati: « Washobora kubaho ute udafite icyo uzi kuri Bibiliya, yo wigiraho kumenya Kristu We buzima bw’Abemera»( Ep 30,7 ). Bibiliya yo «gikoresho Imana yifashisha kugira ngo ivugane n’abemera» ( Ep 133,13 ) idutera umwete kandi ikatubera isoko y’ubuzima bwa gikiristu mu bihe binyuranye no kuri buri muntu. Gusoma Ibyanditswe bisobanura kuganira n’Imana: Kuvuga no kuzirikana Ibyanditswe Bitagatifu bituma umuntu aba umunyabwenge n’intajegajega. Mu by’ukuri kwinjira cyane mu Ijambo ry’Imana bisaba umwitozo uhoraho. Jérôme yagiriye inama Padiri Neposiyani agira ati: « Soma kenshi cyane Ibyanditswe Bitagatifu; Igitabo gitagatifu gihoze mu biganza byawe byaba ari akarusho. Ni byo wigiramo ibyo ugomba kwigisha» ( Ep 57, 7 ). Yagiriye inama umuromanikazi Leta ku burere agomba guha umukobwa we : « Ujye umenya neza buri munsi ko hari ahantu yize mu Byanditse Bitagatifu… Amaze kuvuga isengesho ajye akurikizaho gusoma, yamara gusoma agakurikizaho isengesho,… Nakunde Ibyanditswe Bitagatifu aho kwirukira amasaro n’imyenda ya hariri» (Ep 107,9.12 ). Kuzirikana no kwiga Ibyanditswe bituma umutima uguma mu gitereko. Gusenga cyane tubikuye ku mutima no kwemera kuyoborwa na Roho mutagatifu bituma tubasha gusobanukirwa na Bibiliya: « Mugusobanura Ibyanditswe Bitagatifu dukenera buri gihe kuyoborwa na Roho Mutagatifu»( In Mich 1, 1,10,15 ).
Gukunda byahebuje Ibyanditswe Bitagatifu byaranze ubuzima bwa Mutagatifu Jérôme; urwo rukundo yaharaniye no kurubyutsa mu bakiristu. Yigeze kubwira uwo yayoboraga kuri Roho: « Kunda Ibyanditswe Bitagatifu nawe ubuhanga buzagukunda, bikunde n’umutima urangwa n’urugwiro nabyo bizakurinda; byubahirize maze uzabone ukuntu biguhobera; bizakubera nk’inigi zawe ndetse n’amaherena y’ugutwi ( Ep 130,20 )
Arongera ati: “ kunda kwiga Ibyanditswe Bitagatifu bizagufasha kuzirana n’ibibi bituruka ku mubiri ( Ep 125,11 ).
Kuri Jérôme uburyo budufasha gusobanukirwa n’Ibyanditswe Bitagatifu ni ukugendera ku nyigisho z’abayobozi ba Kiliziya. Ntabwo dushobora gusoma Bibiliya twenyine. Hari ibyo tudashobora kwisobanurira kuburyo dushobora kuyoba. Bibiliya yanditswe n’umuryango w’Imana kandi yandikirwa umuryango w’Imana, ubibwirijwe na Roho Mutagatifu. Ni muri uwo mushyikirano hamwe n’umuryango w’Imana dushobora kwinjira m’ ukuri Imana ishaka kutubwira.
Kuri Jérôme, gusobanura by’ukuri Bibiliya bigomba kugendana buri gihe n’ukwemera kwa Kiliziya gatolika. Iki gitabo rero ni ijwi ry’umuryango w’Imana uri mu rugendo kandi ni mu kwemera gusa k’uwo muryango tugize dusobanukirwa n’Ibyanditswe Bitagatifu. Yashishikarizaga ashimitse agira ati: « Komeza wizike cyane ku nyigisho z’uruhererekane wigishijwe kugira ngo ubashe gutanga inama ukurikije inyigisho nyakuri kandi wamaganire kure abanyuranya nazo»( Ep 52,7 ). By’umwihariko Kristu yashinze Kiliziya ye kuri Petero, «buri mukiristu agomba kugirana ubumwe n’icyicaro cya Petero. Nzi ko Kiliziya yubatswe kuri urwo rutare» Ep 15,2 ). Jérôme yareruye aravuga ati: « Ndi kumwe na buri wese wunze ubumwe n’icyicaro cya Petero» ( Ep 16 ).
Jérôme ntiyirengagije kandi uruhande rw’imigenzo myiza ( éthique ). Yibutsa kenshi guhuza ubuzima n’Ijambo ry’Imana. Kuyoborwa kenshi n’Ijambo ry’Imana ni byo bituma turushaho kuryumva. Uko guhuza Ijambo ry’Imana n’ubuzima bwacu ni ikintu cy’ingenzi kuri buri mukiristu, by’umwihariko ku mwigisha kugira ngo ibikorwa bye bitanyuranya n’ibyo avuga, bigatuma abura uko yifata.Ni yo mpamvu agira inama Padiri Neposiyani ati:« Ibikorwa byawe ntibikanyomoze amagambo yawe kugira ngo igihe wigisha mu kiliziya ntihagire n’umwe ubyibazaho mu mutima we. Kuki udakora gutyo? Rwose birashekeje kubona umwarimu wigisha gusiba mu gihe we inda ye yayujuje. Erega n’umujura ashobora kurwanya mu bandi ubugugu; ariko rero mu musaseridoti wa Kristu umutima n’amagambo biragendana» ( 52,7 ). Mu yindi baruwa Jérôme yaragize ati: «N’ubwo umuntu yatanga inyigisho y’agatangaza, iyo umutima we umucira urubanza yumva akozwe n’isoni» ( Ep127, 4 ). Kuri iyi ngingo nanone abona ko Ivanjili igomba kugaragarira mu myitwarire y’urukundo nyarwo, kuko ishusho ya Kristu iba iri muri buri kiremwa muntu. Urugero igihe yabwiraga Padiri Pawulini wari ugiye kuba umwepisikopi, yamugiriye inama agira ati: « Ingoro nyayo ya Kristu ni umutima w’umukiristu. Taka iyo ngoro, yigire nziza, ba ariho ushyira amaturo yawe hanyuma wakire Kristu. Waba ufite ntego ki mukwambika amabuye y’agaciro, mu gihe Kristu yicirwa n’inzara mu mukene» ( Ep 58,7 ). Jérôme arongera ati: « Ni ngombwa kwambika Kristu mu bakene, kumusura mu barwayi, kumugaburira mu bashonji, kumucumbikira mu batagira aho bikinga» ( Ep130,14 ). Urukundo rwa Kristu rushyigikiwe no kwiga no kuzirikana rutuma dutsinda ingorane. Dukunde Yezu Kristu, duharanire kunga ubumwe na we; icyo gihe n’icyari kidukomereye kizatworohera.
Jérôme yadusigiye inyigisho nziza cyane ku kwigomwa k’umukiristu. Aributsa ko kugira ngo umuntu agere ku butungane bisaba ugushishoza guhoraho, kwibabaza kuburyo bunyuranye, mu bwiyoroshye no mu bwitonzi, umurimo w’ubwenge cyangwa gushishikarira umurimo w’amaboko kugira ngo yirinde ubunebwe ariko cyane cyane akubaha Imana. Ntagishimisha Imana kurusha kubaha ariwo mugenzo umwe rukumbi w’ikirenga. Kujya mu ngendo nyobokamana nabyo biri mubifasha kwigomwa. Jérôme yashishikarije ingendo nyobokamana ku butaka butagatifu, aho bakirwaga kandi bagacumbikirwa mu mazu yubatse hafi y’ikigo cy’abamonaki; umugore wo mu muryango ukomeye witwaga Pawola Jérôme akaba yari amubereye umuyobozi wa roho yagize uruhare rugaragara mu gutera inkunga izo ngendo.
Ntawakwibagirwa uruhare Jérôme yagize mu nyigisho za gikiristu nk’umwarimu. Yihatiye kwigisha umutima ugomba guhinduka ingoro ya Nyagasani, ari ryo buye ry’agaciro gakomeye mu maso y’Imana. Yatanze inama zo kuwurinda ikibi n’icyatuma ucumura.
Yatanze inama zo kugendera kure ubucuti bukurura ubuhabara. Ashishikariza ababyeyi gushakira abana babo ahantu hatunganye kandi hateye abana ibyishimo kugira ngo bibashishikarize kwiga no gukora. Ababyeyi nibigishe abana gutsinda ibibazo, babagira inama yo kugirana hagati yabo imyitwarire myiza. Yaje kwifashisha interuro yari yarumvanye Publius Syrus akiri ku ntebe y’ishuri : « Bizakugora gukosora ibyo bintu urimo kugenda ugira akamenyero ntacyo wikanga ». Ababyeyi ni bo bafite umwanya wa mbere, ni bo barimu ba mbere b’ubuzima. Jérôme abyumvikanisha abwira nyina w’umwana atibagiwe na se : « Azakubonemo umwigisha we, ubuto bwe butaragira icyo bumenya bukurangamire butangaye. Haba muri wowe haba ndetse no muri se ntazigere abonamo imyitwarire yamugusha mu cyaha, niba ashobora kubyigana. Mwibuke ko mushobora kumwigisha neza mwifashishije ingero n’ibyo muvuga. Jérôme nk’umwarimu yahaye agaciro uburezi nyabwo kandi bwuzuye kuva umwana akivuka, uruhare rwihariye rw’ababyeyi, uburere nyobokamana n’ubw’imigenzo myiza, kwiga kugira ngo umuntu arusheho kuba umuntu.
Ikindi yagarutseho mu gihe cya kera batahaga agaciro ni iterambere ry’umugore ; yumvaga ko nawe agomba guhabwa uburere bwuzuye, kurerwa kimuntu, uburere bwo mu ishuri, uburere mu by’iyobokamana no kumutoza umwuga uzamubeshaho. Natwe tubona ko muri iki gihe uburere bwa muntu kuburyo bwuzuye ari ubuganisha ku Mana no ku bantu ; ni cyo kintu nyakuri mu iterambere, amahoro, ubwiyunge no kwamaganira kure ihohoterwa. Mu burere imbere y’Imana n’imbere y’abantu ni Ibyanditswe Bitagatifu biduha icyerekezo n’umuntu nyakuri.
Ntitwasoza ibi bisobanuro ku Mukurambere wa Kiliziya tutavuze umuganda yatanze mukubungabunga bimwe mu biranga umuco wa kera w’Abayahudi, Abagereki, n’Abaromani, igihe ubukiristu bwari bumaze kuvuka. Jérôme yahaye agaciro ubugeni n’amarangamutima dukesha amashusho yabonekaga mu bihe bya kera by’Ingoma y’Abagereki n’Abaromani, bituma umuntu yigisha umutima we n’amarangamutima akwiye.
By’umwihariko Ijambo ry’Imana ni ryo ryafashe umwanya wibanze mu buzima bwe no mu butumwa bwe. Ijambo ry’Imana ryereka umuntu inzira y’ubuzima, rikamuhishurira amagambo y’ubutungane.
Tumushimiye tubikuye ku mutima kubera ibyo byose cyane cyane muri iyi si y’iki gihe.
Ngiyo inyigisho ya Papa Benedigito XVI kuri Mutagatifu Jérôme mu nyigisho ye isanzwe atanga buri wa gatatu (Audience générale) yo ku wa 14/11/2007
Yahinduwe mu Kinyarwanda na Padiri Donat NSABIMANA.
Byanditswe : 2015-09-16 19:27:14
Uwabitangaje : Diocese Byumba


text:
1
Imana irema isi n'ijuru n'ibirimo byose
1Mbere na mbere Imana yaremye ijuru n'isi. 2Isi yari itagira ishusho, yariho ubusa busa, umwijima wari hejuru y'imuhengeri, maze Umwuka w'Imana yagendagendaga hejuru y'amazi. 3#2 Kor 4.6 Imana iravuga iti “Habeho umucyo”, umucyo ubaho. 4Imana ibona umucyo ko ari mwiza, Imana itandukanya umucyo n'umwijima. 5Imana yita umucyo amanywa, umwijima iwita ijoro. Buragoroba buracya, uwo ni umunsi wa mbere.
6 # 2 Pet 3.5 Imana iravuga iti “Habeho isanzure hagati y'amazi, rigabanye amazi n'andi mazi.” 7Imana irema iryo sanzure, igabanya amazi yo munsi y'isanzure n'ayo hejuru yaryo, biba bityo. 8Imana yita iryo sanzure Ijuru. Buragoroba buracya, uwo ni umunsi wa kabiri.
9Imana iravuga iti “Amazi yo munsi y'ijuru ateranire hamwe, ahumutse haboneke.” Biba bityo. 10Imana yita ahumutse Ubutaka, iteraniro ry'amazi iryita Inyanja. Imana ibona ko ari byiza. 11Imana iravuga iti “Ubutaka bumeze ubwatsi n'ibimera byose byerere imbuto ku butaka, n'ibiti byerere imbuto ku butaka zirimo utubuto twabyo, igiti cyose cyere imbuto zikwiriye ubwoko bwacyo.” Biba bityo. 12Ubutaka bumeza ubwatsi, ibimera byose byera imbuto zikwiriye amoko yabyo, n'ibiti byera imbuto zirimo utubuto twabyo, zikwiriye amoko yabyo. Imana ibona ko ari byiza. 13Buragoroba buracya, uwo ni umunsi wa gatatu.
14Imana iravuga iti “Mu isanzure ry'ijuru habeho ibiva bitandukanya amanywa n'ijoro, bibereho kuba ibimenyetso no kwerekana ibihe n'iminsi n'imyaka, 15bibereho kuvira mu isanzure ry'ijuru kugira ngo bivire isi.” Biba bityo. 16Imana irema ibiva bibiri binini, ikiva kinini cyo gutegeka amanywa, n'igito cyo gutegeka ijoro, irema n'inyenyeri. 17Imana ibishyirira mu isanzure ry'ijuru kugira ngo bivire isi, 18kandi bitegeke amanywa n'ijoro, bitandukanye umucyo n'umwijima, Imana ibona ko ari byiza. 19Buragoroba buracya, uwo ni umunsi wa kane.
20Imana iravuga iti “Amazi yuzuremo ibyigenza byinshi cyane bifite ubugingo, kandi inyoni n'ibisiga biguruke mu isanzure ry'ijuru.” 21Imana irema ibifi binini byo mu nyanja, n'ibintu byose byigenza bifite ubugingo, amazi biyuzuramo nk'uko amoko yabyo ari. Irema n'inyoni n'ibisiga byose nk'uko amoko yabyo ari, Imana ibona ko ari byiza. 22Imana ibiha umugisha, iti “Mwororoke, mugwire, mwuzure amazi yo mu nyanja, inyoni n'ibisiga byororoke mu isi.” 23Buragoroba buracya, uwo ni umunsi wa gatanu.
24Imana iravuga iti “Isi izane ibifite ubugingo, amatungo n'ibikururuka, nk'uko amoko yabyo ari, n'inyamaswa zo mu isi, nk'uko amoko yazo ari.” Biba bityo. 25Imana irema inyamaswa zo mu isi nk'uko amoko yazo ari, n'amatungo nk'uko amoko yayo ari, n'ibintu byose bikururuka hasi nk'uko amoko yabyo ari, Imana ibona ko ari byiza.
26 # 1 Kor 11.7 Imana iravuga iti “Tureme umuntu agire ishusho yacu ase natwe, batware amafi yo mu nyanja, n'inyoni n'ibisiga byo mu kirere, n'amatungo n'isi yose, n'igikururuka hasi cyose.” 27#Mat 19.4; Mar 10.6 Imana irema umuntu ngo agire ishusho yayo, afite ishusho y'Imana ni ko yamuremye, umugabo n'umugore ni ko yabaremye. #1.27-28: Itang 5.1-2 28Imana ibaha umugisha, Imana irababwira iti “Mwororoke mugwire, mwuzure isi, mwimenyereze ibiyirimo, mutware amafi yo mu nyanja, n'inyoni n'ibisiga byo mu kirere, n'ibintu byose bifite ubugingo byigenza ku isi.” 29Kandi Imana irababwira iti “Dore mbahaye ibimera byose byera imbuto biri mu isi yose, n'igiti cyose gifite imbuto zirimo utubuto twacyo, bizabe ibyokurya byanyu. 30Kandi inyamaswa yose yo mu isi, n'inyoni n'ibisiga byo mu kirere, n'ikintu cyose gikururuka ku isi gifite ubugingo, mbihaye ibimera bibisi byose ngo bibe ibyokurya byabyo.” Biba bityo. 31Imana ireba ibyo yaremye byose, n'uko byari byiza cyane. Buragoroba buracya, uwo ni umunsi wa gatandatu.


text:
Kuri uyu wa Gatatu tariki 8 Ugushyingo 2017 ahagana isaa munani z'amanywa ni bwo Aline Gahongayire na bagenzi be berekeje muri iki gikorwa cy'urukundo cyo gufasha ababyeyi batishoboye. Iki gikorwa cyahereye ku giti cy'inyoni ku ruganda 'Metafoam' gikomereza mu kagari ka Nyagatovu mu Murenge wa Kimironko aho basuye bakanafasha ababyeyi batishoboye, hagatangwa matora 17.
Nkuko Aline Gahongayire yabitangarije Inyarwanda.com, matora yatanze yazitewemo inkunga n'uruganda 'Metafoam' rwa Bahati Hakiza Vanessa. Uru ruganda rukaba rwaramuhaye matora 30,agatanga 17 i Nyagatovu, izindi 13 akaba azazitanga i Bumbogo. Ababyeyi batishoboye bahawe izi matora n'ibitambaro byo kwifubika (Echarpe), banezerewe cyane bashimira Imana yaboherereje Aline Gahongayire. Hababayeho n'umwanya wo gusabana. Gahongayire yavuze ko intego y'iki gikorwa ari ukugira neza uko ashobojwe agahuza ibikorwa n'ijambo ry'Imana (Gospel in action).
Banafashe ifoto y'urwibutso ya 'Selfie'
Abajijwe impamvu adacika intege muri ibi bikorwa by'urukundo na cyane ko hari abantu babikora rimwe bakabireba, yavuze ko impamvu adacika intege ari uko nawe adahwema kubona ineza, imbabazi, imbaraga n'ubuntu bw'Imana mu buzima bwe bwa buri munsi. Mu kiganiro na Inyarwanda.com, Aline Gahongayire yavuze ko hari ibikorwa byinshi ateganya gukora muri iyi gahunda yo kugeza ineza ku bantu bose. Yahamagariye abantu bose kurangwa n'ineza, bakayigirira abantu bose kuko Imana izabibahembera. Yagize ati:
Intego ni ya yindi, 'Ineza hose kuri bose', uko tuzashobozwa, dukomeje kugenda henshi dusura ababyeyi, duteganya kuzajya na Rubavu, Bumbogo, Kibungo n'ahandi. Tuzakomeza mu gikorwa ngarukamwaka kitwa 'Ndagukunda' gikorerwa abana. Tuzasura abana bafite ubumuga bwo kutabona (Jordan Foundation). Dufite abana 100 twishyurira ishuri buri mwaka, turabakira tugasangira nabo ndetse tukanabasengera. Ineza ntisaza, ineza ntawe itabera, tuyiharanire, tuyigirire bose,Imana yo mu ijuru izatwitura. Alga (Aline Gahongayire) nahisemo kubaka aho ngana kuruta aho mva #New Woman (umugore mushya).
Aline Gahongayire akoze iki gikorwa nyuma y'iminsi micye amuritse album nshya yise 'New Woman' mu gitaramo cyabaye tariki 27 Ukwakira 2017 kikabera mu nyubako 'Ubumwe Grande Hotel' mu gitaramo yatangarijemo ko ari umugore mushya ndetse n'indirimbo zigize iyi album ye zikaba zivuba ubuzima bugoye yanyuzemo ndetse n'ingamba nshya afite mu murimo w'Imana.
MU MAFOTO REBA UKO BYARI BIMEZE
Bahereye ku ruganda 'Metafoam' gufata matora bahawemo inkunga
Aline Gahongayire ku ruganda rwa Metafoam
Metafoam yahaye Gahongayire matora 30 muri iki gikorwa cy'urukundo
Aline Gahongayire hamwe n'ababyeyi b'i Nyagatovu
Bishimiye gusurwa na Aline Gahongayire
Bakozweho cyane n'urukundo beretswe na Gahongayire
Aline Gahongayire n'ababyeyi yasuye bafashe ifoto y'urwibutso
AMAFOTO: Lewis Ihorindeba-Inyarwanda.com


text:
Ibirayi birimo amakaroni
Ibikenewe
Ibirayi:2 kg
Amakaroni:1 packet
Igitunguru:1
Amavuta
Uko bikorwa
Hata ibirayi neza ubikate ubironge
Teka amakaroni yawe neza mu mazi ,ntashye cyane
mu yindi safuriya , Karanga ibirayi byawe neza ushatse washyiramo inyanya cyangwa sositomate nimba ushaka kubitukuza, hanyuma ushyiremo amazi aringaniye nabyo
Bitarakama neza sukamo y’amakaroni yawe
Bireke nk’iminota icumi byivange. niba bitavanze neza ubisimbize , hanyuma ubyarure. ushobora kurapiraho hejuru fromage niba uyikunda,
Pamela
Photo : google


text:
Abakoresha Gare ya Kacyiru bagiye kuruhuka gutira ubwiherero
Abagenzi n’abakorera muri Gare ya Kacyiru ntibazongera kujya gutira ubwiherero mu ngo z’abaturage kuko muri iyo Gare hagiye kuzura ubwiherero bugezweho.
Gare ya Kacyiru inyuramo abagenzi babarirwa mu 1000 ku munsi, nta bwiherero yagira ku buryo abagenzi bashakaga kwiherera bajyaga mu ngo zihaturiye.
Kuri ubu ariko ugeze muri iyo Gare uhabona inzu iringaniye iri kubakwa ruguru yayo. Iyo nzu ni iy’ubwiherero rusange buzajya bukoreshwa n’abagenzi n’abandi bahakorera.
Ubuyobozi bw’Akarere ka Gasabo, iyo Gare iherereyemo buvuga ko mu gihe kitarenze ukwezi ubwo bwiherero butangira gukoreshwa.
Kuri ubu ngo bari gushaka uburyo bwazakoreshwa, niba buzegurirwa ba rwiyemezamirimo bagakurikirana isuku yabwo cyangwa buzasigara mu maboka y’akarere ka Gasabo.
Abakoresha Gare ya Kacyiru bagaragaza ibyishimo byo kuba noneho bagiye kubona aho kwiherera; nkuko Byamukama Innocent abisobanura.
Agira ati “Ubu bwiherero buje bukenewe kandi buziye igihe kuko wasangaga abagenzi bagira ikibazo bakabura aho bagikemurira.”
Mukamugema Adeline uturiye Gare ya Kacyiru, avuga ko kuba harimo kubakwa ubwiherero rusange ari igisubizo no kubahaturiye kubera umubare utari muke w’ababaganaga babusaba.
Agira ati “Hari igihe baburaga ubwiherero twebwe tuhaturiye twaragowe kuko twakira byibuze abantu nka 50 ku munsi. Ibaze nawe abantu 50 kandi batandukanye mu bwiherero bumwe. Ahubwo ubuyobozi bwarakoze kuba bwarubatse buriya bwiherero.”
Umuyobozi wungirije w’Akarere ka Gasabo, ushinzwe imibereho myiza y’abaturage, Nyirabahire Languide, avuga ko bakimara kubona ko abakoresha Gare ya Kacyiru bahura n’ibibazo byo kubura ubwiherero bafashe icyemezo cyo kubwubaka.
Agira ati “Buriya bwiherero buzadufasha gukemura ibibazo byinshyi kuko abaturage bose bazaga kuri Gare baburaga aho bajya kwiherera bagakoresha ubw’abaturage batuye hariya, rimwe imodoka zikabasiga ukabona birabangamye, nibwo twatekereje kubwubaka.”
Akomeza avuga ko bari gutekereza uburyo ahantu hose hahurira abantu benshi hashyirwa ubwiherero.
Gare ya Kacyiru yubakwa ngo byari biteganyijwe ko nta mugenzi uzajya uhamara iminota irenze itanu kuko imodoka yagombaga kuhahagarara ikuramo abagenzi hajyamo abandi. Ariko ntibyakunze kuko hari igihe umugenzi ashobora kuhamara isaha atarabona imodoka.
Ibitekerezo ( 1 )
Genda kigali today uri ijisho rya rubanda, mutumye batwubakira ubwihererompe, twari twaragowe


text:
Hari ibintu mu buzima biba bigomba kubaho uko byagenda kose ariko bikaba ngombwa ko wiga kubiyobora kugira ngo ubashe kubana n’abantu neza ndetse unagere kure mu buzima.
Nk’urugero: Ntiwabuza imvura kumva ariko ushobora kwirinda ko ikunyagira witwaza umutaka.Ubuzima ni urugendo kandi mu rugendo duhuriramo n’ibintu byinshi bitandukanye, gusa ni byiza ko wiga uko ubinyuramo.
Iga kuyobora umujinya/amarangamutima
Benshi batakaje ubuzima bwabo bitewe n’umujinya, abandi basenya ibintu bubatse imyaka myinshi bitewe no kutamenya kuyobora amarangamutima cyangwa umujinya wabo.
Kwishima ni amahitamo umuntu ashobora kugira ndetse no kurakara nabyo ni uko, gusa biba byiza iyo witoje kuyobora amarangamutima yawe yose; amabi n’ameza.
Iga kuyobora amagambo yawe
Si byiza kwivugira ibyo ubonye byose, utabanje gutekereza ho. Umunyabwenge abanza gutekereza akavuga nyuma.
Hari amagambo wavuga utayatekereje , bikagutandukanya n’inshuti, abavandimwe n’abandi. Hari n’ibyo wavuga bikica ejo hazaza hawe. Rinda ururimi rwawe, ujye utekereza cyane mbere yo kugira ijambo usohora muri wowe.
Ntukayoborwe n’abantu mugendana
Mu buzima duhura n’abantu batandukanye: Ababi n’abeza. Byanze bikunze abantu uhura nabo bagira ikintu baguhinduraho byaba mu buryo bwiza cyangwa bubi. Ni ingenzi ko utemera kuyoborwa n’abantu mugendana cyane cyane igihe ubona ntaho bazakugeza.
Ntukaganzwe n’ingeso runaka
Buri muntu agira utuntu runaka dushobora kumunanira kureka, ariko ni ingenzi ko waryanya kuganzwa n’ingeso mbi izo ari zo zose. Haranira kugira imyitwarire myiza uzibukire imibi yose, bizagufasha mu iterambere ryawe.
Itondere amakuru yose wakira
Amakuru umuntu yakira ni imbaraga zimuyobora, kuko uko umuntu atekereza niko ari. Amakuru twakira afite imbaraga zo kuduteza imbere niba ari meza cyangwa kudusubiza inyuma niba ari mabi.
Ni byiza kutayoborwa n’amakuru yose wakiriye, ahubwo uhitemo ayakuzamura ariyo wemerera kuyoboka.
Ntukayoborwe n’ibitekerezo byose bikujemo
Amakuru wakira ahinduka ibitekerezo, nabyo bigahinduka ibikorwa. Igihe wihaye kureba filime z’urukozasoni, uhora utekereza ubusambanyi, bikarangira ubishyize mu bikorwa.
Ni kimwe n’igihe wasomye igitabo cyigisha uko umuntu yatera imbere, bihinduka ibitekerezo byawe, bikarangira ubishize mu bikorwa ukaba umuntu wateye imbere. Amahitamo ni ayawe mu guhitamo ibitekerezo wemerera kukugenga, gusa ibyiza ni uko wahitamo ibyiza ukanga ibibi.


text:
1
Simbona muhuje ibibazo se nimubupange tuzabutaha.
Nanjye rwose ndumva ngejeje igihe cyiza cyo kubaka urugo mfite 31yrs nkeneye umugeni uri serious tukubakana urugo, gusa ndifuza umuntu utazambabariza umutima. agomba kuba akunda gusenga, afite A0 byaba ari akarusho, afite indangagaciro za kinyarwanda. uwumva ari serious anyandikire kuri email; [email protected] tuzavugana. Thanks!
Iyo Imana yabigiyemo nta Pb. nanjye ndamushaka uri muri 40years kandi wifite.
Niba mu Rwanda hari abantu bari serieux nkuko.Nanjye ndamushaka kuva ku myaka 40.Jye mfite 41 ntuye kandi nkorera I Kigali.
Uwo Imana yaguhitiyemo ntibisaba imyaka yo kurambagiza.
nanjye ndamukeneye umugore ark wifite wigeze kubyaraho 0786498562 nitwa ngabo fabrics MBArwamagana nkora muri minisante mfite 28 ans
Wauu congs. Ndabashimye! mbere hose barinze kuguhemukira ureba hehe? Effective and efficient.
1


text:
Ese koko umugore akwiye kugandukira umugabo we?
Ikibazo: Ese koko umugore akwiye kugandukira umugabo we?
Igisubizo: Kuganduka (cyangwa kubaha), ni ikintu gikomeye cyane muri Bibliya. Na mbere y'aho icyaha cyinjira mu isi, hariho ihame ry'ubuyobozi (1 Timoteyo 2:13). Adamu yaremwe mbere, Eva akurikiraho ngo amubere 'umufasha' (Intangiriro 2:18-20). Ariko nanone, nta cyaha cyariho icyo gihe, kandi nta bundi buyobozi bwari buhari bwo kumvirwa uretse ubw'Imana. Adamu na Eva bakimara kubahuka itegeko ry'Imana, icyaha cyinjiye mu isi, ubwo rero ubuyobozi buba butangiye gukenerwa. Imana yahise ishyiraho ubuyobozi mu bantu, kugira ngo buturinde byinshi bitandukanye. Icya mbere, tugomba kugandukira/kubaha Imana, bwo buryo bwonyine bwo kuyumvira (Yakobo 1:21, 4:7). Mu 1 Abakorinto 11:2-3, tuhasanga ko umugabo agomba kugandukira Kristo, nkuko Kristo yagandukiye Imana. Hanyuma icyo cyanditswe kikavuga ko umugore nawe agomba kugandukira umugabo we.
Kuganduka burya ni igikorwa kiva mu busabane burimo urukundo. Iyo umugabo akunda umugore we nkuko Kristo yakunze itorero (Abefeso 5:25-33), kuba umugore yamugandukira ni ibintu byizana. Ijambo ryo mu Kigereki rikoreshwa muri Bibiliya risobanura 'kuganduka' ni hupotasso. Rikoreshwa havugwa guhora wubaha Imana, ubuyobozi ndetse n'umugabo. Ni ikintu gikomeza igihe cyose, kandi kigaragarira muri byose dukora. Kuganduka kuvugwa mu Abefeso 5 si uguhatira umugore w'umukristo kugandukira umugabo w'umunyagitugu, wikunda. Kuganduka Bibiliya yigisha kugomba kuba hagati y'abashakanye buzuye Umwuka Wera, bakundana, bafitanye ubusabane hagati yabo no hagati y'Imana. Burya rero, kuganduka ni ibya babiri. Iyo umugore akunzwe nkuko itorero rikunzwe na Kristo, kuganduka ntibimugora. Abefeso 5:24 haravuga ngo: 'Ariko nk'uko Itorero rigandukira Kristo, abe ari ko abagore bagandukira abagabo babo muri byose.' Iki cyanditswe gisaba umugore kugandukira umugabo we muri byose byiza kandi bikwiriye; ntabwo umugore asabwa kugandukira umugabo we amujyana mu bintu bidahesha Imana icyubahiro.
Umukozi w'Imana akaba yari n'umwanditsi, Matayo Heniri (Matthew Henry) wabayeho mu 1662-1714, yaranditse ngo' umugore yaremwe akuwe mu rubavu rwa Adamu. Ntiyakuwe ku mutwe we ngo amutegeke, ntiyakuwe mu birenge bye ngo akandagirwe, ahubwo yakuwe mu rubavu ngo bareshye, mu kwaha kwe ngo amurinde, hafi y'umutima we ngo amukunde.' Abakristo bagomba kugandukirana bubaha Kristo (Abefeso 5:21). Kandi nanone, ibiri mu Abefeso 5:19-33 byose biterwa no kuzura Mwuka Wera. Abujujwe n'Umwuka bahora baramya (5:19), buzuye ishimwe (5:20), kandi baciye bugufi (5:21). Pawulo akomerezaho avuga noneho ku bashakanye muri 5:22-23.
Nuko rero, umugore agomba kugandukira umugabo we, atari ukubera ko umugore atareshya n'umugabo, ariko kubera ko ariko Imana yageneye urugo kumera. Kuganduka ntibivuga ko umugore aba abaye umusambi umugabo we akandagiraho. Ahubwo, abifashijwemo na Mwuka Wera, agandukira umugabo we, hanyuma nawe agakunda umugore we nkuko Kristo yakunze itorero.
English
Ese koko umugore akwiye kugandukira umugabo we?


text:
Ifunguro rya mu gitondo
Ifunguro ufata mu gitondo ukibyuka niryo funguro ry’ibanze kandi rifite akamaro cyane ku munsi.
Nkuko benshi babivuga “Mu gitondo ugomba kurya nk’umwami”, ntago babivugira ubusa kuko hari ubushakashatsi bubyerekana. Ubushakashatsi bwerekana ko ifunguro rya mu gitondo rifasha umubiri cyane mu buryo butandukanye
Akamaro n’ibyiza byo gufata ifunguro rya mu gitondo
*. Rikongerera imbaraga mu mubiri ndetse rikarinda kwiyongera ibiro mu buryo budakwiye
*. Rigufasha kumererwa neza ndetse no kumva ufite akanyamuneza
*. Rifasha ubwonko gutekereza neza ndetse no kwibuka cyane
*. Rifasha mu kurinda indwara zitandukanye z’umutima
Ni iki ngomba kurya nk’ifunguro rya mu gitondo?
Bitewe n’imico itandukanye ahantu hatandukanye, ibyo urya nabyo biratandukana. gusa ibyo warya ntibigomba kuburamo:
1. Ibyongerera imbaraga umubiri: aha twavuga ibinyampeke (nk’umuceri, cg utundi tubuto duto nka soya, corn flakes,.. ), imbuto ndetse n’imboga
2. Intungamubiri: aha harimo amagi, amafi, inyama, ndetse n’ibishyimbo
3. Icyo kunywa: bishobora kuba icyayi, amata, jus cg igikoma. Gusa mu gihe nta kazi gasaba ingufu uri bukore, si byiza kunywa amata mu gitondo.
Bitewe n’umwanya n’ubushobozi ufite ufata muri buri cyiciro ibyo ushoboye
Turusheho gukunda ubuzima turyoherwa buri munsi.
source: Umuti


text:
Ni icyemezo Urubyiruko rwiga muri GS Gahanga, GS Masaka, GS ST Vincent Parotti Gikondo n’abiga muri GS Kicukiro Imenarugamba bafashe nyuma y’amahugurwa bahawe n’Ikigo cy’Igihugu gishinzwe kubungabunga ibidukikije REMA n’Umuryango nyarwanda wita ku bidukijije, REAO.
Umukozi wa REMA ushinzwe kwigisha n’ubukangurambaga, Jean Luc Rukwaya, yabwiye uru rubyiruko ko rukwiye gutanga umusanzu waryo.
Yagize ati “Urubyiruko nirwo mbaraga igihugu gifite twifuza ko bagira uruhare mu gutera ibiti no kubungabunga ibyatewe kandi bakadufasha gukangurira n’abakuze guharanira ko igihugu cyacu kitaba ubutayu. Turabasaba kuba ba ambasaderi b’ibidukikije bakabibungabunga.”
Yekomeje asobanura ko ibidukikije bigizwe n’urusobe rw’ibintu bitandukanye kandi uruhare rwa buri wese rurakewe.
Umuyobozi w’Umuryango (REAO) Ndahayo Vincent, yavuze ko bamaze kugera ku rubyiruko rusaga 500 rwo mu bice bitandukanye bw’Igihugu barusaba kugira uruhare mu kubungabunga ibidukikije no kwirinda ingaruka ziterwa n’imihindagurikire y’ikirere.
Yagize ati “Uruhare rw’urubyiruko mu gufata neza ibiti byatewe no gutera ibindi kandi bakanabikangurira ababyeyi babo, nicyo dusaba urubyiruko. Ijwi ry’urubyiruko rigera kure niyo mpamvu arirwo twiyemeje gukorana narwo cyane.”
Umwe mu banyeshuri bahuguwe, Abigail Clarisse, avuga ko agiye gushyira imbaraga mu kurinda igihugu kuba ubutayu no kurwanya iyangirika ry’ikirere.
Ati “Tugiye gushyira imbaraga mu kurinda ibidukikije byacu kuko aribwo buzima bwacu bwiza bw’ejo hazaza. Hari abantu tujya tubona bihagarika ku muhanda cyangwa bajugunya uducupa banywereyemo amazi aho babonye, ntituzongera kubarebera kuko turi ba ambasaderi b’ibidukikije.”
Undi muhigo aba babanyeshuri batahanye ni uwo gufatanya n’ababyeyi babo gutera ibiti byera imbuto ziribwa n’ibindi bivangwa n’imyaka mu murima.


text:
THE FDLR SPEECH AS WE COMEMORATE THE SHOOTING OF HABYALINA JUVENAL
IJAMBO RY’ABANYARWANDA BASHIGIKIYE ABACUNGUZI KW’ISI
Bacunguzi, Banyarwanda, Bavandimwe,
Imyaka ibaye cumi n’icyenda u Rwanda igihugu cyarangwaga n’amahoro, cyatembagamo amata n’ubuki gitewe n’inyeshyamba za FPR-Inkotanyi zifata ubutegetsi ku ngufu. Imyaka cumi n’itanu irarangiye u Rwanda rwatubyaye ruhekuwe, imyaka ibaye icyenda urugaga FDLR rushyizweho. Bamwe bakomeje kwibaza ngo ese mu Rwanda ibintu byasubiye mu buryo nyuma y’imyaka cumi n’itanu y’ingoma ya FPR-Inkotanyi, ngo ese Urugaga FDLR rwaba rugifite impamvu zo kubaho?
Bacunguzi, Banyarwanda, Bavandimwe,
Ni ngombwa guhora twibukiranya aho amateka ageze n’impamvu turi ku rugamba:
Taliki ya mbere y’ukwakira mu mwaka w’i 1990 FPR-Inkotanyi yagabye ibitero mu Rwanda ivuga ko abayigize bari barabujijwe gutaha mw’ishema, n’ubutegetsi bwariho icyo gihe ndetse inavuga ko mu Rwanda nta demokrasi yari ihari kandi ko ubwoko bw’abatutsi bwari butsikamiwe. Ikindi FPR-Inkotanyi yashyiraga imbere ni ukuvuga ko umutungo w’u Rwanda utasaranganwaga ahubwo ko ngo wari wihariwe na bamwe mu bari ku butegetsi.
Intambara yamaze imyaka ine igwamo inzirakarengane zirenga miriyoni ebyili n’igice (2 500 000) z’abanyarwanda, izana ubukene, umwiryane, urwikekwe, inzangano ku buryo bukabije butari bwarigeze buboneka mu mateka y’u Rwanda.
Muri Nyakanga umwaka w’i 1994, FPR-Inkotanyi yafashe ubutegetsi ibufatira hejuru y’amatongo, y’imirambo, y’ubwicanyi buteye isoni. Abanyarwanda bali barumvise akalimi keza ka FPR-Inkotanyi ikiri inyeshyamba, baketse ko bari kurota biboneye ibyo yakoze imaze gufata ubutegetsi:
Ubwicanyi bwari bwaratangiye taliki ya mbere Ukwakira 1990, bugakabya bitavugwa hagati ya Mata 1994 na Nyakanga 1994, FPR-Inkotanyi ntiyabuhagaritse ahubwo yarabukomeje: ari Abahutu, ari Abatutsi, ari Abatwa, ari abanyamahanga yarishe. Abanyarwanda bamwe baribuka amanama FPR-Inkotanyi yatumiyemo abantu benshi mu giturage hirya no hino mu Rwanda abantu bakayitabira ari benshi. Noneho abasilikare ba FPR-Inkotanyi bakarasa abaje mu manama bose ntagutandukanya umwana, umugore, umugabo, umukecuru n’umusaza.
Abandi balibuka mu giturage ahenshi FPR-Inkotanyi igenda ikajya ibeshya abasore n’inkumi ngo nibaze ibajyane mu gisilikare cyayo, hakiyandikisha ibihumbi n’ibihumbi, abo bose bayirukiye ikabica itarobanura.
Muribuka ibihumbi n’ibihumbi byarashwe na FPR-Inkotanyi izuba liva i Kibeho muri Mata 1995, imirambo FPR-Inkotanyi ikayitwika nk’uko yari isanzwe ibikorera abo yishe.
Yewe n’abari bayihungiye hanze y’u Rwanda yabakulikiranyeyo ibicirayo. Mwibuke ibihumbi n’ibihumbi byishwe na FPR-Inkotanyi mu isenywa ry’inkambi z’impunzi z’Abanyarwanda muri Kivu y’amajyepfo n’amajyaruguru, mu mashyamba ya Congo, za Hamisi, za Tingi-Tingi n’ahandi mu myaka ya 1996, 1997 na 1998. Mwibuke FPR-Inkotanyi ikulikirana abayihunga ikabica inzira zose mu mashyamba kuzageza ku mbibi za Congo n’ibihugu biyikikije nka Congo Brazzaville, Repubulika ya Centrafrika, Angola, Zambiya, Tanzaniya n’ibindi.
Na none mwibuke ko mubo FPR-Inkotanyi yacyuye mu Rwanda ku ngufu mu myaka ya 1996 na 1997 ko imbarwa arizo zageze ku misozi yazo, aho zivuka. Abenshi biciwe kuri za gasutamo bakinjira mu Rwanda, abandi bicirwa mu mayira bataragera iyo bajya, ntawavuga abakobwa n’abagore bafashwe ku ngufu muri politiki yari yarateguwe n’ubuyobozi bwa FPR-Inkotanyi yo gutera abahutu bose SIDA. Sinvuze abishwe nyuma bazira ko ngo bakorana n’abacengezi, ni ishyano ryose!
Ibyo byo kwica ntibyarangiriye aho kuko na n’ubu mu Rwanda abantu bararigiswa iyo bakekwaho kutavuga rumwe n’ubutegetsi buhali cyangwa bagafungwa.
Ibya Demokrasi byo ntawabitindaho kuko amagambo Kagame we ubwe yivugira ku mugaragaro yerekana ko nta demokrasi iri mu Rwanda ko nta niteze kuzahaba igihe cyose FPR-Inkotanyi izaba iri ku butegetsi; Kagame ati: ˝tuzabasya, ntawuva mu nzu yiyubakiye, nzasubira mu ishyamba nitsindwa amatora, …“, n’indi mvugo zisuzugura abaturarwanda!
Ibijyana no gukoresha neza ubukungu bw’igihugu se byo ubu mu Rwanda biteye bite? Agaco ka FPR-Inkotanyi kagizwe cyane cyane n’inshuti na bene wabo ba Kagame n’abo bari kumwe mu nkambi z’i Bugande ahitwa i Nakivale kigaruriye kandi kayobora byose mu Rwanda; haba muri politiki, mu gisilikare, mu bigo bya Leta, mu bigo byigenga, mu bucuruzi, mu mashuli mato, mu mashuli makuru n’ayisumbuye, ntacyo batafashe.
Abanyarwanda bibwiraga ko bo ngo ntabwicanyi bakoze muri 94 bakumva bagiye kubana mu mahoro n’inkotanyi ubu bararyozwa ibyabo: amasambu barayabaka ngo banyirayo bari barayataye muri 59 ngo baragarutse, abandi bakayakwa ngo arajyamo imishinga ya kijyambere ya FPR-Inkotanyi, ibyo byose nta ndishyi y’akababaro itangwa. Abakozi barirukanwa mu kazi ngo impamyabushobozi zabo ni izacyera bagasimbuzwa abarangije ubu ba FPR-Inkotanyi, abaturage barasenyerwa hirya no hino mu gihugu bakirukanwa mu byabo ntaho bashobora kujya kurega, abanyenshuli n’abakozi barirukanwa ngo bafite ingengabitekerezo y’itsembatsemba n’itsembabwoko.
U Rwanda ubu ni urwa bamwe, abandi bagizwe abacakara, bagizwe abaturage bo mu rwego rwa kabili.
Ubutegetsi buli mu Rwanda ntawubwizera ndetse na bwo ntibwiyizera: Buli munsi abava mu Rwanda bahunga ni benshi, abadafite uburyo barahungira mu bihugu duturanye, abafite umutungo barahungira muri Amerika n’i Burayi. N’abo bavuye hanze bagafata ubutegetsi ku ngufu baba mu Rwanda batahaba: igice kinini cy’umutungo wabo bagishyize mu ma banki yo hanze y’u Rwanda, benewabo benshi babohereje hanze mu bihugu bikize aho babaho buhunzi, abagore b’abo bari k’ubutegetsi n’abana babo na bo bibera hanze bagataha mu Rwanda mu biruhuko nka bamukerarugendo.
FPR-Inkotanyi yazanye mu Rwanda ubwicanyi, inzangano z’amoko, ugusahura, ugutsikamira abaturage, ivangura n’irondamoko bitigeze biboneka na limwe mu ngoma zose zabayeho mu Rwanda mbere ya 1994.
Mvuze muri make bimwe mu bibi byazanwe na FPR-Inkotanyi kuva yafata ubutegetsi kugeza ubu. Nshatse kubirondora byose nakwandika ibitabo n’ibitabo wenda bamwe bakazanasaza batararangiza kubisoma.
Bacunguzi, Banyarwanda, Bavandimwe,
Impamvu zatumye twese dushyira hamwe tukajya muri FDLR ntizavuyeho ziracyariho.
Ntabwo abana b’u Rwanda twakwicara ngo turebere tureke abicanyi ruharwa bayoboreshe ikandamiza igihugu cyatubyaye.
Ntabwo abana b’u Rwanda twakwicara ngo turebere ukuntu umutungo w’igihugu wiharirwa n’agaco gato k’imiryango ibarirwa ku ntoki imbaga nyarwanda iri kwicwa n’inzara.
Ntabwo abana b’u Rwanda twakwemera ko abaturarwanda bafatwa bugwate n’agaco kabatsikamiye, kabanyunyuza imitsi kakababuza kwinyagambura, kakababuza kwishyira bakizana mu gihugu cyabo.
Ntabwo twakwicara ngo turebere ukuntu abana b’u Rwanda bacibwamo ibice: abakize, abafite byose, abere, abarokotse, abakora ibyo bishakiye n’igice cyitwa icy’abicanyi, icy’ababujijwe kuririra no gushyingura mu cyubahiro ababo bishwe, icy’abacakara mu gihugu cyabo kitagifitemo ijambo, gitotezwa uko bwije uko bukeye, gishyirwaho kirenganwa ibyabaye byose bibi mu Rwanda.
Bacunguzi, Banyarwanda, Bavandimwe,
Zimwe mu mpamvu zatumye Urugaga FDLR rujyaho ni ukugirango duhoshe imiborogo y’abana b’u Rwanda babuze uwo batakira bakomeje kwicwa urubozo no gusuzugurwa birenze kamere.
Urugaga FDLR rwagiyeho kugira ngo abahekuye u Rwanda bashyikirizwe ubucamanza, bahanwe ntakuvuga ngo ubwoko ubu n’ubu ni ubw’abicanyi, ubu bundi ni ubw’abere. Ntabwo byumvikana kandi nta n’uwabyihanganira ko abahutu bacirirwa imanza zimwe zishingiye ku binyoma igihe abatutsi ba ruharwa bahekuye u Rwanda k’umugaragaro bo bari kwidegembya ahubwo bahigisha abandi uruhindu babita abicanyi, banabahimbira ibirego bitagize aho bishingiye.
Urugaga FDLR rwagiliyeho kugira ngo ukuri kwose ku byabaye mu mateka y’u Rwanda gushyirwe ahagaragara, abana bacu tubasigire amateka nyayo aho kubasigira amateka ashingiye ku binyoma, dusigire abana bacu igihugu bishyira bakakizanamo aho kubasiga ari abagaragu.
Urugaga FDLR rwagiliyeho kugira ngo abanyarwanda ubwabo bagire ijambo ku babayobora no ku buryo bayoborwa: umuyobozi ugawe cyangwa ubuyobozi bugawe busimburwe binyuze mu matora adafifitse kandi nta maraso amenetse aho kugira ngo bamwe bayobore abandi ngo kuko bumva baravukiye kuyobora ndetse babayoboreshe imbunda, igitugu n’ikiboko!
Urugaga FDLR rwagiliyeho kugira ngo umutungo w’u Rwanda ukoreshwe neza kandi ugirire akamaro buli muturarwanda: kuba agaco k’abantu karafashe ubutegetsi gakoresheje imbunda ntabwo bigaha uburenganzira bwo kunyunyuza imitsi y’abaturarwanda bose, gusesagura no kurigisa umutungo w’u Rwanda.
Bacunguzi, Banyarwanda, Bavandimwe,
Ni ngombwa ko tudacika intege ahubwo dukomeza guhangana n’ingoma y’igitugu iri i Kagali mpaka tugeze ku ntego twiyemeje y’uko mu Rwanda hajyaho ubutegetsi bushakwa n’abaturage, bushyizweho n’abaturage, bukorera abaturage kandi bugenzurwa n’abaturage.
Bacunguzi, mwe by’umwihariko
Ndongera kubashimira ubwitange, ubwiyumanganye no kwitwara neza byabaranze mu myaka yashize kandi bikomeje kubaranga muri iyi ntambara Kagame n’abambali be batangiye k’umugaragaro taliki ya 20 Mutarama 2009. Baba abasilikare cyangwa abasivili ndabashimira mwe mukomeje kwitanga kugira ngo imigambi ya Kagame n’abambali be ibulizwemo.
Ndabashimira mwe mutatorotse urugamba ngo mwishyire mu maboko y’umwanzi, mwe mukomeje kwizera ko tuzashyira tukagera iyo turi kujya.
Ubwo Kagame n’abambali be bahagurutse bakaba baturwanya k’umugaragaro batacyihishahisha inyuma ya ba Nkundabatware, ya ba Mutebutsi n’abandi, intambara badushoyemo irasobanutse kandi bazayitsindwa nk’uko batsinzwe n’izindi mu myaka yashize. Ikindi kandi iyi ntambara batangiye ubwabo bose ntibayumvikanaho kandi ntabwo izabasiga amahoro, iraza kubagwa nabi.
Ibyo u Rwanda rwatangaje ngo rukuye abasilikare barwo muri Kongo ni ikinyoma cyambaye ubusa kuko ubuyobozi bwa FDLR dufite amakuru y’imvaho ko ubu muri Kongo hakiri abasilikare barenga ibihumbi icumi bya FPR-Inkotanyi byahishwe muri CNDP.
Ubu muri Kivu y’amajyaruguru hari intambara ikomeye ariko umwanzi afite na gahunda yo kujya gushoza intambara muri Kivu y’amajyepfo. Ndabasaba Bacunguzi aho muli hose kuba maso, nta kwirara.
Iby’amasezerano kandi yashyizweho umukono taliki ya 23 Werurwe 2009 hagati ya CNDP na Kinshasa ntakuyizera kuko CNDP ya Kagame n’abambali be yo itegereje kuzarya umugono Kinshasa ikabagirira nk’ibyo n’ubundi bakoze mu Rwanda muri 94 bica Prezida Habyarimana bakubura imirwano bitunguranye.
Ndashimira byimazeyo Abacunguzi bakomeje guhangana n’umwanzi k’urugamba ndetse bamutsinze mu bitero byose yagabye kugeza ubu. Ndongera gusaba Uwiteka Imana yacu ngo yakirane impuhwe Abacunguzi bacu baguye k’urugamba. Aho kubaho bubwa na buhemu wagwa k’urugamba. Ntabwo ari amaraso amenekera ubusa, kuko bari kurwanira gucungura imbaga nyamwishi y’abanyarwanda ndetse n’abakongomani: Mwe ntwari muri kugwa k’urugamba, muzibukwa bikwiye n’imiryango yanyu igihe nikigera!
Nkomeje kwibutsa ko mu nshingano z’Urugaga rwacu harimo gufasha abafite intege nke, abatishoboye: abafite intwaro ntibibagirwe ko bafite inshingano yo gutabara abaturage bari kumwe na bo cyangwa baducumbikiye. Abafite amagara ntibibagirwe abarwayi, inkomere, abapfakazi, abana, abasaza n’abandi batishoboye.
Bacunguzi, Bavandimwe,
Uko imyaka igenda ishira ni ko imbaraga kuri bamwe ziba nke, ariko abafite intege nke nabasaba kujya bafata igihe gihagije bakibuka inzira ndende barangije ndetse bakareba isigaye: inzira isigaye niyo nto cyane. Ndongera guhamagalira abananiwe kutishyira umwanzi, kandi kwumva ko atari ngombwa kujya mu Rwanda. Uwumva kandi nawe agomba koko gusubira mu Rwanda, nagende yirebere niba abaliyo hari icyo bamurushije!
Bacunguzi, Bavandimwe,
Nimukomeze murangwe no kwiyumanganya, murangwe no kutigwizaho imitungo, murangwe n’urukundo rwa mugenzi wanyu mubana musangira akeza n’akabi, akabisi n’agahiye.
Abacunguzi twese kuva k’ubuyobozi bwo hejuru kuzagera k’umuyoboke usanzwe duhura n’ibibazo byinshi kandi bitoroshye mu buzima bwa buri munsi, ariko ibyo bibazo ntibiduce intege ngo twibwire ko uru rugamba tutazarutsinda ahubwo nitugera mu bibazo bikomeye tujye twibuka tunazirikane ubuzima bw’Umucunguzi wacu Mukuru Yezu Kristu, we rugero rwacu. Ntabwo yaducunguye adatereye umusozi wa Siyoni ajya i Yeruzalemu, atanyuze imbere ya Pilato ngo bamucire urubanza nk’umugome, bamubeshyere, bamuharabike kandi yari umwere, ngo akubitwe, acirwe mu maso, akorerwe umusaraba, abambwe ku musaraba kuri kaluvaliyo, isi yose imukwene, yewe n’intumwa ze, n’abo yari yarakijije indwara, yarazuye mu bapfuye baramutereranye. Abamukomeyeho ni bake cyane barimo Nyina Mariya, Yohani w’intumwa n’abagore bagendaga bamulilira nuko „Bigeze aho Yezu arabakebuka maze arababwi ati : Bakobwa b’i Yeruzalemu, mwindirira ahubwo nimwiririre mwe n’abana banyu! Dore hagiye kuza igihe bazavuga bati Hahirwa ingumba n’inda zitabyaye, n’amabere atonkeje. Icyo gihe bazinginga imisozi ngo Nimuturidukireho n’utununga ngo Nimudutwikire“ (Lk 23,28-30). Ariko n’ubwo isi yamutereranye Yezu yarakomeje yizirika k’urugamba yariho rwo kuyicungura, ntiyajugunye umusaraba ngo afate inzira y’igihuru yikuriremo ake karenge! Na twe rero nitubona abo turi kumwe bari kuduta k’urugamba, nitubona isi idutoteza ntabwo twagombye gukurikira abo urugamba rwananiye ahubwo byagombye kutubera isoko y’imbaraga mu nzira turimo yo gucungura abanyarwanda kuko nitutabikora nta wundi uzabidukorera.
Uzakomeza kuzirikana ubwo bubabare butagira urugero bwa Yezu Kristu ntakizatuma atihanganira ibigeragezo bihanitse biri mu bihe bikomeye bili imbere. Ndavuga ibihe bikomeye kuko umwanzi gahunda ze zo kudusenya burundu ntizarangiye, ubu ari gucura indi migambi yo kwongera kwubura intambara ngo yo kudukuraho burundu. Ariko tuzayitsinda kuko Uwiteka utabara abarenganye ari kumwe na twe kandi atazahwema kutubera urutare rudukingira.
Banyarwanda bose muri imbere mu gihugu no mu mahanga,
muzirikane ko u Rwanda ruzaba icyo mushaka ko ruba:
Byanyarwanda bari mu gihugu imbere mushyire hasi inzangano, amatiku, amacakubili FPR-Inkotanyi yabaroshyemo kugirango ibone uko ibatsikamira: Wowe utoteza umuvandimwe wawe umwita igipinga, interahamwe, wowe udasiba kumujyana muri za gagaca umutotereza ubusa, igihe kirageze ngo uhagarike kuba igikoresho cy’abateguye ishyano ryagwiliye u Rwanda, cy’abo ngabo iyo bamaze guhaga imitsi ya kanyarwanda bagucyulira ngo ese ubundi warokotse ute, kuki? Bakubyina k’umubyimba ngo niba ukiliho ni uko wakoranaga n’interahamwe!
Munyarwanda warokotse, waba umutwa, waba umututsi waba umuhutu! Niba koko Uwiteka yararokoye ubuzima bwa we mu makuba yagwiririye u Rwanda ufite inshingano yo kubungabunga amagara ya mugenzi wawe yewe ubone niyo yaba yaraguhekuye, ntabwo inshingano yawe kuri iyi si ari iyo kumuhigahiga bukware no kumuvutsa ubuzima!
Banyarwanda bali hanze cyane cyane mu bihugu by’u Burayi no muri Amerika: Musigeho kudamarara ngo mwumve ko mwashyikiriye! Mufite inshingano ikomeye yo gushyira hamwe no kutibagirwa urwababyaye n’abababyaye batumye mugere aho ubu muri! Mwitwarwa n’iraha ry’ibintu ahubwo muhagurukire gutabara abatagize Imana nka mwe, mwihutire gukura kanyarwanda mu butindi, mu myiryane, mu bucakara ingoma y’igitugu ya FPR-Inkotanyi yamuzilikiyemo.
Mucunguzi, Munyarwanda uwo uri we wese n’aho uri hose, zirikana ko iliya ngoma iri i Kigali izashyira ikavaho, zirikana ko byanze bikunze tuzagera ku ntego twiyemeje yo gusubiza abanyarwanda bose ukwishyira-bakizana kwabo nta kuvangura uturere, amoko, amadini, n’ibindi.
Mucunguzi, Munyarwanda, zirikana ko ejo uzashimwa cyangwa akagawa hakulikijwe uko witwaye mu gihe cy’amahina.
Bacunguzi, Banyarwanda, Bavandimwe,
Ndabifuliza mwese n’abo muri kumwe kurangiza neza iki gihe cy’igisibo turimo! Mwitagatifuze muri iyi bihe bya Pasika no mubihe bije kandi imigisha yose Uwiteka agenera abe cyane cyane muri ibihe bitagatifu ibasakareho. Umucunguzi wacu Mukuru Yezu Kristu, watsinze burundu Urupfu, Sekibi, Sekinyoma n’abambali be akomeze abane na mwe aho muli hose! Akomeze abalinde, anabayobore mu nzira zose no muri gahunda zose murimo haba ku manywa, haba ninjoro!
Umubyeyi wacu Bikiramariya akomeze adutakambire imbere y’Ubutatu Butagatifu maze tube twese intwari k’urugamba turiho cyane cyane urw’urwa roho!
Mugire amahoro nyayo aturutse ku Mana Umuremyi n’Umubyeyi wacu kandi mugire ibihe bitagatifu bya Pasika.
Bikorewe mu Budage taliki ya mbere Mata Umwaka w’i 2009
2 Responses to “THE FDLR SPEECH AS WE COMEMORATE THE SHOOTING OF HABYALINA JUVENAL”
-
October 28, 2013 at 8:55 am
bavandimwe ,sinzi niba mutagishaka kurimbura muntu, uko mwabiharaniye kuva kera, nimwihangane kuko ubu turaryama tugasinzira, mwatwaye ababyeyi mutwara abavandimwe none n’ abana Banyu muri kubaraga ubusimba, ese shitani mubana araho !!!!! ndabona yarabafashe ku bisekuru byose??? nimwigobotore nyabuneka….
-
August 28, 2010 at 1:10 pm
Bavandimwe bacunguzi’
nibyiza rwose kumenya amakuru yanyu nuko mumeze haba mwishyamba cgahandi mumahanga aho umwanzi yifuje kubohereza,kandi mukomeze kwihangana.ariko ndabaza:ni gute kandi mufite ngamba ki zo kubasha kwiyegereza umubare uhagije ngo abacunguzi babashe kugira force nyayo?ko bamwe banabyifuza ariko bakabura inzira zo kubasanga bahunga igitugu/ntegereje igisubizo.


text:
Mgr Nzakamwita ababazwa no kuba yaratanze imbabazi ku bamwiciye umuryango akabura uzakira
Mgr Servelien Nzakamwita uyobora diyoseze ya Byumba avuga ko yamaze kubabarira abamwiciye umuryango, ariko akababazwa no kuba abo yababariye ntawutera intambwe ngo yicuze ibyo yamukoreye.
Musenyeri Nzakamwita avuga ko abamwiciye umuryango bamwe bafunze, abandi bakaba barahunze igihugu, ariko nanone ngo hari n’abandi bari mu baturage.
Yibaza impamvu muri abo bose yababariye, ntawuratera intambwe ngo amwegere byibura yicuze ibibi yamukoreye.
Ati “ Mbabazwa no kuba twaratanze imbabazi duhora tunabivuga iyo twaje hano, ariko nabuze abo nziha, ntawuza ngo atubwire ko yahemutse, uwo twiyunga nawe ntawe tuzi, imbabazi twarazitanze ariko ntawuzakira.”
Musenyeri Nzakamwita avuga ko muri kiriziya gatolika bagira umunsi wahariwe ubumwe n’ubwiyunge kugira ngo abantu barebe amateka yabo, barebe ibibatandukanya n’abandi babishyire ku ruhande.
Abafite ibikomere na bo muri uwo munsi batozwa umuco mukirisitu wo kwiyubakamo ineza, ngo kuko inabi itavura indi ahubwo ivurwa n’ineza.
Yasabye abantu kwiyakira bakiyunga ubwabo bagasubiza umutima mu gitereko, bakiyunga n’Imana bakirukana inabi muri bo kuko ibabaza Imana.
Agira ati “Kwiyunga hagati yacu, tugaharura umubano mwiza ahasibye tukahakora isuku kuko kwiyunga n’umuvandimwe ni ukwiha agaciro. Dukwiye kandi kubitoza abana na bo bakamenya kubana neza no gusaba imbabazi.”
Mu gukomeza kubaka ubumwe n’ubwiyunge muri diyoseze ya Byumba Musenyeri Servelien Nzakamwita avuga ko muri Paruwasi ya Mutete habereye ubwicanyi ndengakamere hagiye kubakwa ikigo kitiriwe imbabazi (Centre Imbabazi).
Iki kigo ngo kizajya gihugura amatsinda anyuranye y’abantu, urubyiruko n’abana ku bijyanye no guhosha amakimbirane no kumenya indangagaciro za muntu. Ngo hashyirwaho n’ibindi bintu bizegeranya abantu, bakaganira bagasabana.
Yabitangaje kuri uyu wa 13 Mata ubwo hasozwaga icyumweru cyo kwibuka Jenoside yakorewe Abatutsi, mu karere ka Nyagatare .
Iyi gahunda yabereye ku rwibutso rwa Kiyombe ruruhukiyemo imibiri irimo 3 y’abatutsi bazize jenoside bishwe bitwa ibyitso by’inkotanyi mu mwaka wa 1990 inkotanyi zitangije urugamba rwo kubohora igihugu, bose bakaba ari abavandimwe ba Musenyeri Servelien Nzakamwita.
Ibitekerezo ( 4 )
Pole sana Musenyeri.Ikibabaje kurushaho,nuko abayoboke banyu (abakristu)aribo bapanze kandi bagakora genocide.Mu gihe Yesu yasabye abakristu nyakuri kwera imbuto nziza.Abayobozi b’u Rwanda muli 1994,hafi ya bose bitwaga Abakristu.Nyamara hafi ya bose,bakoze Genocide.Ndetse n’Abasenyeri benshi bakoze Genocide.Urugero,aho nasengeraga muli Anglican Church,Abasenyeri 6 bose bashinjwa Genocide.Umwe wenyine,mu Basenyeri bali 7,Bishop Mvunabandi Augustin,niwe udashinjwa Genocide.Uwitwa Musabyimana Samuel,Bishop wa Shyogwe,yaguye muli Gereza ya Arusha,yishwe na Sida muli 2003.Gacaca ya Shyogwe yamukatiye Burundu y’Umwihariko.Birababaje kubona abantu,harimo n’abitwa ko "bihaye imana",bakora amahano.Nkuko Bible ivuga muli Abaroma 6:23,igihano cy’abanyabyaha ni Urupfu rwa burundu,nta kuzuka.
IMANA IKOMEZE IGUHE IMBARAGA ZOKUBABARIRA KUKO URUMUSHUMBA KANDI EREGA MUBAKWICIYE HARIMO NABOWARAGIJWE.
IMBABAZI SI KINTU GITANGWA KUNGUFU IMBABAZI ZIHABWA UWAZISABYE NAHO KUZIHA UTAZIGUSABYE NUKUVOMERA MUGITEBO,IYO ATAZISABYE UKAVUGA NGO MUHAYE IMBABAZI ABONA KO ALI INTEGE NKE CYANGWA UBWOBA NGO ATAZINGERA,UWAKOSHEJE NIWE UZISABA UKAZIMUHA WASHAKA NTUZIMUHE,IBINDI NTIBIFATA,
Uyu mubare w’abari mu rwibutso rwa Kiyombe?


text:
Bamwe mu banyeshuri biga mu mashuri y’imyuga ya VTC Kayonza barashima ko bamaze kumenya kwihangira imirimo kuko aya mashuri yabagiriye akamaro.
Bamwe mubo twaganiriye biga muri iri shuri rya VTC Kayonza, biga gukora inkweto zikozwe mu ruhu, baravuga ko bishimira ko bamaze kumenya gukora inkweto zikajyanwa mu isoko kandi zikabona abaguzi.
Mukeshimana Clementine ni umunyeshuri wiga muri iri shuri rya Agakiriro VTC, yagize ati "Aha niga hamfitiye akamaro kanini cyane kuko mpakura ubumenyi, dore nk’ubu twiga gukora inkweto mu ruhu kandi mu byukuri maze kubimenya kuko inkweto ya mbere nakoze nayigurishije ibihumbi 12000 kandi ariyo ya mbere, ubwo rero urumva ko bimfitiye akamaro".
Undi nawe twaganiriye witwa Habagusenga Ezira, yagize ati "Nkajye nihereyeho nabaga mu muhanda ndi nka mayibobo ariko iri shuri aho riziye nabashije kwiga umwuga uzamfasha mu bihe biri imbere kuko nzi gukora inkweto neza kandi nkaba nazishyira ku isoko zikabona abaguzi".
Gusa aba bana bakomeza bavuga ko bagifite imbogamizi zo kuba nta bikoresho bafite kuko ngo bafite imashini imwe ikora inkweto yabugenewe kandi itsinda rimwe ryigamo abanyeshuri 40, izindi ni izo bifashisha ariko zitabugenewe.
Ubuyobozi bw’akarere ka Kayonza buravuga ko iri shuri rifasha abantu beshi kuko nabakuze nabo barabyemerewe ariko by’umwihariko urubyiruko.
Harerimana J Damascien ni umuyobozi w’akarere wungirije ushinzwe imibereho myiza y’abatura mu karere ka Kayonza, yagize ati "Ririya shuri twarishyizeho kugira ngo rifashe abatuye aka karere by’umwihariko urubyiruko, tubona rero ritanga umusaruro kuko bitabiriye ari beshi kandi barabyumva baranabikunda".
Harerimana J. Damascene, umuyobozi w’Akarere wungirije ushinzwe imibereho myiza y’abatura mu karere ka Kayonza
Ku bijyanye n’ibikoresho bidahagije, Bwana Hererimana yagize ati "Icyo kibazo turakizi kandi dufite abaterankunga bemeye kudufasha tugiye gufatanya kigakemuka kuko ntabwo twatekerezaga ko baza bangana kuriya, gusa twagize amahirwe barabyitabira, ubwo rero ntabwo twari kubasubizayo ahubwo tugomba gushaka ibikoresho bihagije.
Muri aka karere ka Kayonza harimo amashuri y’imyuga agera kuri ane, muri iyi VTC Agakiriro hakaba higamo abanyeshuri biga imyuga itandukanye bagera kuri 200.


text:
Imirongo ya bibiliya igaragaza icyubahiro cy’Imana
Ijambo icyubahiro ryagiye risobanurwa cyane cyane mu magambo y’igiheburayo n’ikigiriki haba mu isezerano rya kera n’irishya. Inkomoko yaryo mu giheburayo ni ubudahangarwa cyangwa ubushobozi, mu kigereki rigasobanura agaciro cyangwa gushima. Iyo ijambo icyubahiro rikoreshejwe ku Mana, risobanura icyubahiro cyiyihabwa kubera ibyiza byayo by’agaciro, ubushobozi n’ubuyobozi ifite n’uko yagiye yiyerekana ku kiremwa muntu.
Imana yagiye yerekana icyubahiro cyayo mu gihe abantu bishyiraga hejuru ikabacisha bugufi ndetse bamwe ikabarimbura ikerekana gukomera kwayo imbere y’amahanga.
Iyi ni imirongo 9 yo muri bibiliya yerekana icyubahiro cy’Imana:
1.“Nanjye ndanangira umutima wa Farawo abakurikire. Nziheshereza icyubahiro kuri Farawo no ku ngabo ze zose, Abanyegiputa bamenye yuko ndi Uwiteka.”(Kuva:14:4)
Imana yiheshereje icyubahiro mu gihugu cya Egiputa ubwo Farawo yinangiraga umutima yanga kurekura ubwoko bwa Isirayeli, maze ingabo za Farawo zose azimarira mu nyanja.
2. “Mu maso y’Abisirayeli, ishusho y’ubwiza bw’Uwiteka yameraga nk’umuriro ukongora ku mutwe w’uwo musozi” (Kuva24:17) .
Iki ni igihe Imana yahamagaraga Mose kuza ku musozi wa Sinayi , aho yamuhereye ibisate by’amabuye biriho amategeko n’ibyategetswe bagombaga gukurikiza. Abisirayeli ntakindi babonaga uretse icyubahiro cy’Imana cyabonekaga kuri uwo musozi Mose yariho.
3. “ Ibera Isirayeli amaboko ntibeshya, kandi ntiyihana kuko atari umuntu ngo yihane.”(1Samueli 15:29)
Aha Imana yihesheje icyubahiro ubwo Sawuli umwami wa Isirayeli yasuzuguraga Imana ntiyumvire icyo imutegetse ikamukura ku ngoma.
4. “ Mwaturire Uwiteka yuko izina rye rifite icyubahiro, muze imbere muzanye ituro, musengane Uwiteka ubwiza bwo kwera.”( 1 Ngoma 16:29)
5. “Bana b’abantu, muzageza he guhindura icyubahiro cyanjye igisuzuguriro?Muzagezahe gukunda ibitagira umumaro no gukurikiza ibinyoma? (Zaburi 4:3).
Umwanditsi wa Zaburi yasabaga abantu kudasuzugura icyubahiro cy’Imana ahubwo bagahindukira bagakora ibyo gukiranuka.
6. “Ijuru rivuga icyubahiro cy’Imana, isanzure ryerekana imirimo y’intoki zayo.” (Zaburi: 1)
7. “Nimuhe Uwiteka Imana yanyu icyubahiro itarazana umwijima, ibirenge byanyu bitarasitara ku misozi iriho umwijima, kandi mwategereza umucyo akawuhindura igicucu cy’urupfu, akawugira n’ umwijima w’icuraburindi.” (Yeremiya13:16)
Iki gihe ab’inzu ya Yuda na Isirayeli banze kumvira Uwiteka kandi yari yarabagize ubwoko bw’izina, n’ishimwe n’icyubahiro ariko ntibabyumvira, ivuga ko nibatihana izihesha icyubahiro ikabarimbura.
8. “Ubwo ni bwo bazabona Umwana w’umuntu aje ku bicu , afite ubushobozi bwinshi n’ubwiza”.Mariko 13:26
Aha havugwa umunsi wo kugaruka k’umwana w’umuntu uzaza mu cyubahiro kujyana intore zakoze neza muri uru rugendo rwo ku isi,bagasaba abakristo guhora biteguye.
9. “uvuga ibye ubwe aba yishakiye icyubahiro, ariko ushakira Iyamutumye icyubahiro uwo ni we w’ukuri, gukiranirwa ntikuri muri we.(Yohana7:18)
Aha Yesu yahanaga abantu kutishakira icyubahiro cyo mu isi, ahubwo bagashaka icyubahiro cy’Imana no gukiranuka kwayo.
Icyubahiro cy’Imana cyahozeho kandi n’ubu niko biri ,birakwiye gushaka mu maso h’Imana kugirango tuvirwe n’umucyo wayo kandi duhunge umujinya wayo uzatera.
Imana iduhane umugisha!
Sophie @Agakiza.org